
1. Nagu vanad 


» "Enamasti igal ilusal suvisel hom 
äärse maakonna ja supellinna veeäärsete tänavate jõude 


-majaperemehi, käsitöölisi, enne teenistusseminekut hom- 
mikust jalutuskäiku tegevaid ametnikke ja hommikuvara- 


jasemaid suvitajaid — ikka enamasti 7—8 inimest — 
linna paadisilla juure mererannale, vaatasid, kas nende 
paadid, kellel neid oli, on kohal ja korras, istusid siis pro- 
menaadipingile, hindasid ilma ja uuemaid uudiseid, kirusid 
vahel sekka ka kõrgeid paadi- ja sillamakse, läksid siis üle 
lähemate uute kavatsuste arutamisele, kes, kuhu, kellega 
läheb kalastama või millise seltskonnaga keegi järgmise! 
laupäeval ja kuhu purjeluubiga välja sõidab, ja siis 15- 
puks tuletasid meele vanu lugusid ja juba tuntud seiklusi. 
Sealjuures kõlas kogu see kirevasisuline, päevast-päeva 
tihti av. kuid samatihti ikka jälle vana juure tagasi- 
pöörduv kõnelus väga meremeheliselt, olles tublisti läbi põi- 
mitud meresõidutehnilisist oskussõnust. Ja kui keegi ses 
ringkonnas uustulnuk mõnest asjast siin aru ei saanud, ei 
julgenud ta ometi kunagi võõra sõna tähendust teiselt ot- 
sekohe küsida, sest sellega oleks ta end teataval määrab — 
naeruvääristanud. Rannamees peab rannakeelt mõistm kd 
ja kui keegi ei mõista — ärgu tükkigu rannameeste: 

(Seda ei öeldud siin küll otse suhu, kuid see oli vana ranna- 
tarkus ja -komme.) Sinna kuuluda pidas aga iga noor- 
mees, kel oli vähegi veeäärset verd ja vaimu, endale auks, 
seepärast püüti teha võimalikult kiiresti kõi et aga veidi 
meresõnu, rannakõnekäände ja ka purjetusoskust oman- 
dada. — Mis kõik inimene ei suuda, kui ta kindlasti tahab! 
— Tasapisi, nii salaja endamisi pidasid oskuslikumad end 
ka nii pooleldi meremeesteks ja väikesel viisil maamehe 
kohta õigusegagi, sest paadiostmises ei lastud end enam 
tüssata, osati luupe kevadel triivida, värvida ja taageldada, 
suvel väljasõitudel ja vahel isegi võidusõitudel juhtida, 
ning tunti ka kaunis hästi kodulahe sõiduvett ja enamasti 
ka Muhu väina lähemaid saari ning laide, kus käidi suvel 
perekondade ja sõpradega lõbutsemas, sügisel aga jahi- 
seltskondadega püsse paugutamas. Mitmed kandsid jaht- 
klubi märki mütsi ees, ja mõni üksik luges ka saksakeel- 
seid merespordi ajakirju. Igatahes meresportlased läbi ja 
läbi. Ja see annab juba inimesele ilme ning rannamail ka 
teatava seltskondliku kaalu. Pärismeremeestel oli asjast 
küll oma arvamine, kuid see ei puutu siia. 

Neil hommikusil rannatundidel oli ka oma kasulik 
külg, sest nad täitsid rannateaduste alal edasiõppuslekt- 
sioonide aset, rääkimata tervishoidlikust kasust. Ja hu- 
vitavad olid need ka, sest siin sai kuulda igasugu seiklus- 
ja jahilugusid, mille sündmustik toimis ikka enamasti 
ümbruse tuntud kohtades ja tegelased-kangelased olid kui 
mitte just oma head sõbrad, siis vähemalt tuntud. Ainult 
linnasaunas võis kuulda kalureilt veel huvitavamaid ja 
laialuulelisemaid lugusid, kuid seal käidi harva, eriti suvel. 

Enamasti kordusid ka õhtul need kohtumised rannal, 
kuid mitte nii reeglipäraselt kui hommikul, sest õhtul on 
omadus inimesi erihuvide kohaselt laiali viia. Selle eest 
olid aga õhtul jutud pikemad, sest oli rohkem aega. 

Aga veel suurema huviga kui täismehed ise jälgisid 

neid hommikuste ja õhtuste rannakohtumiste kõnelusi 
noored poisid, poetades end meestele võimalikult lähedale, 
et ei läheks kaotsi ainustki sõna ega lauset. Tõrjuti mõni 
nii naljapärdst ühest kohast eemale — sest tõsiselt ju 
poisse ei põlatud — ilmus see teiselt poolt kohe jälle uuesti. 
Nii oli poistel siis ka kõik täismeeste jutud teada ja mere- 
sõidu värgid, vigurid ja sõnad selged. Kui siis vanad mere- 
äärest siirdusid igaüks oma tegevusele, jäid poisid harili- 
kult sinna ja vaatasid, mida kuuldud uusist õpetusist võiks 
ka tegelikult teostada. Hästi see küll ei läinud, sest jaksu 
ja harjumust oli vähe ning võimalusi nende omandamiseks 
esialgu mitte rohkem, kuid see ei rikkunud tuju. Ja nii 
sündis see päevast päeva, kogu ilusa, sooja suve. — Neid 
tarmukaid noori nende rõõmsail toiminguil! neid säravaid 
lapsesilmi seal paatide juures ja madalas, soojas ranna- 
vees! — — rõõm neil endil ja rõõm kõigil seda näha! 


2. ... nii noored järele. 


"Täna oli hommikune rannajutt olnud lühike, sest suu- 
rem osa jutlejaist ruttas naabertänava sõbramehele abiks 
uut paati merre lükkama. Poisid järgnesid neile ja olid 
need, kes paadi, juba madalas vees olles, edasi lohistasid, 
kuni see ujuma hakkas, ja selle siis suure hõiskega toime- 
tasid paadisilla juure. Siis aga oli ka kõik tehtud ja polnud 
seks päevaks enam teada midagi eriti huvitavat. Päev 
muutus palavaks ja mindi siis lihtsalt esialgu koju, sest 
oldi ju veel hommikust söömata, kui mitte arvesse võtta 
tükikest leiba, mis keegi kodunt tulles kapist kiiruga kah- 
manud. Kodus oli küll igal emal hea meel, et poissi ka 
kord päeva jooksul näha saab, ja kohe leiti talle ametit — 
kes pandi kööki puid kandma, kes saadeti poest piima 
tooma või kellele kästi koguni vähemate õdede-vendade jä: 
rele vaadata. Aga kaua see iseseisvast tegutsemishimust jd 


kust 


6 


tulvil täis noor maailmavõitja sedasi ikka välja kan- 
natab!.. 

Esimesena oli paadisilla juures tagasi Kirimaa Karlos. 
Teda oli nähtavasti kodus kõige vähem vaja, ja ilmatu 
lõbus oli tal sillapuki otsal jalgu kõlgutades vaadata, kui 
mootorpaat kitsa lahe teiselt kaldalt suplejaid üle tõi ja 
uusi sinna viis. Ta oli ligi paari aasta võrd oma mängu- 
seltsilisist noorem, jõult siis ka nõrgem ja loomult üldse 
veidi arem ning tagasihoidlikum, saavutades oma huviosa 
nii rohkem teiste seljataga. Tarbekorral oli tal aga siiski 
küllalt hinge ja hakkamist, nii et see väike järeleolu ei 
tulnud palju mõjule. Millal siis on koosmängivad lapsed 
kõiges täitsa ühel astmel! — Kodus olid Karlosel head olud: 
valvas ta järele ja hoolitses ta eest armastaja ema, ja ka 
poeg oli harjunud oma mereäärseist seiklusist enamasti 
alati emale rääkima ning kodust kaugemale mineku puhul 
emalt luba küsima, asjaolu, mis teiste poiste juures mitte 
just alati nii ei olnud. — Miks ta oli ristitud Karlos ja 
mitte tavaliselt Karl või Kaarel, seda teadsid ainult ta va- 
nemad, võib-olla ka mõni tädi või onu. 


Vaevalt oli Karlos jalavarbaga katsunud, kui soe on 
täna merevesi, ja siis sillapuki otsale mõnusasti asetudes 
hakanud taskupõhjast kaladele leivapuru poetama, kui ju- 
ba saabusid Heinsoo Oskar ja Mailuki Voolja. — Esime- 
ne oli suure kiiruga piimapoes ära käinud ja, et mitte 
emalt uusi ülesandeid saada, siis kohe kodunt salaja jalga 
lasknud. Ja ega polnudki nii tähtis: kodus mängisid veel 
kaks nooremat venda, kes ka mingiga võiksid valmis saa- 
da! Mererannal mängusõprade seas — seal oli Oskaril 
igatahes lõbusam. Seal oli ta, kuigi mitte kõige osavam, 
siis ikkagi kõige tugevam ja seetõttu tunnustatud suurus, 
eriti siis, kui juhtus lööminguid agulipoistega, kes armas- 
tasid kelkida jõuga ja võitlesid toorelt. Neid lööminguid 
juhtus küll õieti harva, kuid siis näitasid ka rannapoisid, 

et oskasid ja suutsid oma eest seista ja algatusis ning 
uusis võtteis agulipoistest olid veel ülegi. Aga ka muidu 
oli Oskar rammumehena teistele kasulik, kes teda oma- 
vahel harilikult Kraanaks hõikasid. 

Teine tulijaist, Mailuki Voolja, oli aga hoopis ise- 
sugune tüüp. Viieaastasena oli ta tulnud ühes tõbise emaga 
Venemaalt, kustki sealt lõunapoolt, sõnagi Eesti keelt 
mõistmata. Ema oli varsti siin surnud, ja nüüd elas ja 
kasvas ta juba kauemat aega üksiku vanaema juures, kes 
oli ühe lähedase suvila kojanaine. Poisil olid suured pruu- 
nid silmad ja veidi käharad tumedad läiketa juuksed; jutt 
oli tal juba täiesti eestipärane, ainult vahete vahel tundus 
hääldamises võõrast kõrvaltooni. Ta oli julge ja osav, kuid 
koolis ei suutnud mõnes õppeaines ega ka korraarmastuses 
teenida õpetajate täit rahulolu; selle eest oli ta aga mere- 
rannal mehe eest väljas, paadimeestele alati teenistusval- 
mis, loopides nende paatidest vett välja, viies neid õhtul 
ankrule, heisates peale vihma luupidel purje kuivama jne., 
mille eest vastutasuks tal väikesel viisil oli luba mõnd 
vaba paati ajuti oma huvides tarvitada. Neil puhkudel siis 
võttis ta sõbrad kaasa ja tegi lühemaid sõite, ja see oligi 
üks peapõhjusist, miks ta paistis enam-vähem teiste ju- 
hina, vähemalt merel ja mereääres. — Kuna tal kodus 
keelajat või käskijat õieti polnudki — sest vanaema sõ- 
nast ta vaevalt midagi hoolis — siis askeldas ta peaaegu 
kogu suvise pika päeva rannal või paadisillal, puududes 
sealt ennelõunati ainult marjavalminise ajal, mil käis kor- 
viga ringi majaperemehe suurest aiast suvitajaile marju 
müütamas, saades tasuks läbimüügist 20 senti kroonist, 
nagu ta seda armastas toonitada. 

Nii oli tal harilikult ikka raha, mille kogumisest ja tea- 
taval määral ka hoidmisest ta nähtavasti rõõmu tundis. 
Marju müütas ja raha kogus küll mõni teinegi suvituslinna 


poiss, kuid tihtigi mitte nii osavasti ja menukalt kui 


kadi 

Voolja. — Mänguseltsiliste seas ja koolis olid tal alati tas- 
kud kõiksugu kraami täis, mida ta eeskätt kogus, heal ju- 
hul aga ka vahetas ja müütas. Seal oli kruuve ja mutreid, 
konkse ja rattaid, väikesi tööriistu ja torukesi — toru- 
kesi vasest ja torukesi klaasist, torukesi plekist ja toru- 
kesi papist — ühe sõnaga, mis aga oli toru, see oli hinnas. 
Sellest see ka tuli, et koolivennad talle nimeks panid Toru, 
millest ta ainult siis tegi vihastuvat, kui seda ütles mõni 
liig väike või nõrk poiss, muidu aga sellest vähe hoolis. 
Kõik ta taskuvara ja torud pidid talle tarvis minema oma 
suurele, ühel sügisel suvitajalastelt saadud mängulaevale 
mingisuguse hoopis uutmoodi masina sisseehitamiseks, 
nagu ta ise seletas. Ta kummalist laevakere tundsid tei- 
sed poisid küll, kuid selle masinat polnud veel keegi näi- 
nud. Teati ainult, et tal polla veel tarvilikku arvu osi ja 
torusid. — Muidu oli ta aga teiste seas hea poiss ja oskas 
olemasolu huvitavamaks teha. 


3. Võimalused selguvad. 


— Piilu juba siin, hõikas Oskar, nähes Karlost sillal. 
Nagu paljudel teistelgi, oli ka Karlosel oma lisanimi — 
Piilu. — Kuule, kas oled vana Loorentsit siin näinud? 

— Näe, praegu just tuleb oma väravast, vastas 
Karlos. 

Vanaks Loorentsiks kutsutu oli tuntud käsitöö- 
meister, meresportlane, jahimees, huvikalur — kohaliku 
rannaseltskonna tähtsamaid. Omas mitu paati ja tublit 
purjeluupi. . Heasüdamliku mehena mõistis ta poiste*Sü- 
damesoove, lubas neil vahel oma paadiga suplemas käia 
ja võttis vahel ühe või teise luubiretkeile laevapoisina 
kaasa, eriti Voolja, kes naabermajas elutsevana oli kõige 
rohkem käepärast ja teiseks ka kõige vabam. Tänagi olid 
Oskar ja Voolja kokku rääkinud meister Loorentsilt kü- 


per. 

sida, kas ehk on vaja luubist vett välja pumbata ja tar- 
viduse korral see tehtud, paluda, kas nad ehk mõneks tun- 
niks paati ei tohiks tarvitada — seda vana ikka, millega 
supelhärrased ei sõida. Meister viibis aga sillaletulekuga, 
selle asemel tuli suure jooksuga, lõõtsutades, Männiku 
Hannes, sööstes peatumatult kolme sillaloleva sõbra 
juure. 

Õieti oli Hannes rannatänaval lugupeetuim - poiss, 
alati ülemeelselt rõõmus, välkkiire, koolis hea õppija. Igati 
võis märgata, et oli kõigis asjus andekas ja tingimata tu- 
levikuga poiss. Kindlasti oleks ta olnud siin teiste juht, 
kuid tal oli lisaõppuste ja koduste olude tõttu olnud vähem 
võimalust rannal meretarkust õppida ja teiseks ei annud 
ta rõõmustelev pehmesüdamlikkus välja juhilt teataval 
määral ikka nõuetavat käsklemise ja sõnakuulmisele sun- 
divat valjust. Nii jäi jämedais väliseis asjaoludes juhikoht 
ikka Vooljale, kuna Hannesele jäi enam vaimlise juhi, al- 
gataja, osa, sest mitmedki ühised ettevõtted olid tema väl- 
jamõeldud, vigurid tema algupära, ainult täide viidud — 
mereääres ja merel kindlasti Voolja juhatusel, mujal aga 
ka tihtigi Oskari poolt. Mänguseltsilised ja koolivennad 
pidasid Hannesest tõsiselt lugu, see aga ei takistanud 
neid teda omavahel Horgiks nimetamast, sest tõesti — 
Männiku Hannesest jätkus igale poole torkimiseks. 

— Tead mis? oli Hannese esimene huviäratushüüd 
läbi lõõtsutuse. 

— Noh, mis? kõlas vastuküsimus kolmest suust. 

— Poisid, kas sõidame? Luubi saab. 

,  — Kust, kelle luubi? ilmutas end jalamaid kolmesuine 
huvi. 

— Lihunik Peetruse poisid on saarelt ostnud ühe vana 
luubi. Näe, seisab seal teisel pool ankrus. Lubasid mind 
sellega sõitma minna, aga mitte muidu kui ühe krooni 


eest. Mis arvate, selle raha saaks kokku? Tore oleks! - 

Sõidame Vormsi või kuhugi sinna. Sa, Toru, oskad, oled ju 
seal Loorentsi luubiga käinud. Kas lähme või? 

— Lähme, oli Voolja valmis, — aga mitu poissi kokku 
saame ja kas igaühel raha on, kui need va Peetruse poisid 
ilma ei luba? 

Kõik neli olid nõus, aga et ainult Hannesel ja Vooljal 
oli sedapuhku raha, siis lepiti nii, et nemad panevad esiti 
summa välja ja teised tasuvad neile oma osa pärast. 

Hannes saadeti jalamaid lihunikupoistega asja klaari- 
ma, Voolja aga astus vahepeal sillale tulnud meister Loo- 
rentsi juure päris ootamatu palvega, et kas ta ei tohiks 
võtta ta luubi kajutist merekaardi, sest neil olevat täna 
ees suur sõit. 

— Kuhu te siis sõidate ja kellega? imestas see. 

— Palkame lihunikupoiste luubi, vaat selle sealt, vas- 
tasid Voolja ja lähemale astunud Oskar korraga, osutades 
lahe teisel pool ankrus seisvale väikesele mastiga sõidu- 


kile, ja Voolja lisas: — ning sõidame Hiiumaale, võib-olla 
ka Muhhu. 
— Ah selleks vajate kaarti, naeris meister, — aga 


te ei oska ju sealt kaardilt midagi aru saada! Ja selle 
vana sõelaga, mis Saare-Andres lollidele lihunikupoistele 
kaela määris, ei sõida te kuhugi. Juba ankrus jõuab seda 
suure pumpamisega vaevalt vee peal hoida, mis siis veel 
väljas. 

Et luup rängasti lekkivat, seda olid poisidki juba 
kuulnud, kuid nüüd, oodatava sõidu vaimustuses ei arva- 
nud nad asja ikkagi olevat nii halva, ja see kaardipalu- 
mine oli ka enam uhkustuseks, et vaat nüüd sõidame ise, 
täitsa ise, ja mina, Voolja, olen muidugi kapten. — Meis- 
ter pidaski asja naljaks ega teinud sellest enam väljagi. 
Karlosel kipitas küll natuke südame all, et kas selle lihu- 
nikupoiste kurikuulsa laevaga ja ilma ühegi vanema me- 
heta pardal ikka tõesti julgeb merele minna, aga teised 


näisid olevat asjas kindlad ega tahtnud temagi siis end 
näidata arana. Küsis ainult: 

— Miks sa Loorentsile ütlesid, et Hiiumaale või Muh- 
hu sõidame? sinna sa ju ei oskagi ja esiti rääkigite 
Vormsist! 

— Aga kui sõidame, mis siis! oli Voolja lühike, vaiki- 
masundiv vastus. 

Pikkamööda haaras teiste sõiduvaimustus Karlosegi 
ja peletas kõik kahtlused ning arvustavad mõtted. 

Tuli oodata Hannest; vahepeal ei maksnud ega või- 
nudki midagi muud ette võtta, — tekkis kärsitus, nagu 
ikka uue huvitava ja ka omakohast julge ettevõtte eel. 
Sillale tuli suvitaja juudiperekond — isa-ema eel ja rida 
paljajalu tüdrukukesi-poisse hanereas järele — et sõita 
mootoriga teisele poole laht supelusrannale pleekima. 
Muidu nii viisakas Karlos, ses erakordses meeleolus ja 
ooteigavuses parema meelelahutuse puudusel, näpistas 
oma istekohalt pukiotsalt viimsena mööduva juudipoisi 
paljast varvast. See tõstis kisa, mida kuuldes kõik eel- 
läinud vennad-õed valju vadistamisega sööstsid tagasi 
kannatanut kaitsma. Oskarile ja Vooljale tegi see aga tub- 
listi nalja, sest Piilu, nagu nad ütlesid, sai säärase asjaga 
väga harva valmis, ja välkkiirelt olid nad Karlose istepuki 
kohal sillalasingu najal seltsimehe kaitseks valmis, näi- 
dates salaja juudipoistele rusikat nii, et nende vanemad 
ei näeks. Mootor oli aga minemas ja papa-mamma, kes 
oma nooremate äkilise ärevuse põhjust õieti ei taibanudki, 
kiirustasid neid sisse astuma; nii jäi alatud kätemaksu- 
rünnak teostamata, aga vist enam aega olleski poleks sel- 
leks ehk julgust jätkunud. Sellest ei pea järeldama, et 
meie poisid alati nii veidi ulakalt toimisid. Ei, enamasti 
pidasid nad endid ülal korralikult, nagu viisakas suvitus- 
linnas kohane, ainult vahete vahel, mingi välise asjaolu 
mõjul pääsid poisikeselised rumalused tegudes valla, nii ka 

seegi kord — suure sõidu äreval ootel. Ja ega polnud ju 
suurt midagi, nagu nad pärast ise arutasid, — oleks ikka 
nagu tahtnud ka veidi rammu katsuda! Ehk oleks õnnes- 
tunud mõnd kasta... 

Aga Hannes juba tuligi, eemalt juba käega viibates. 
Poisid sillalt jooksid talle vastu, said siis kuulda, et kõik 
on korras, muudkui läki laeva ja sõit lahti. Tuli aga jalgsi 
minna mõni kilomeeter ringi lahe teisele kaldale, sinna, 
kus luup seisis. Oleks ju võinud ka paadiga üle sõita, aga 
polnud kedagi, kes selle tagasi oleks toonud. Ja kauaks 
on seda natukest maad väledail jalul joosta, pealegi, kui 
süda eelolevast kõigi tunnuste järele huvitavast päevast 
nii rõõmus, et kogu keha kogu selle südamega nagu ei 
tunnekski. 


4. Suur sõit algab takistustega. 


Neli poissi seisid kõrvuti rannal oma igatsetud sõiduki 
kohal, aga kuidas saada sellele? Seal, kus luup seisis, oli 
kindlasti kaelast saadik vett — ja ei ühtki paati lähe- 
konnas. 

— Võtame riided maha ja lähme jalgsi, soovitas 
Hannes. 

— Aga kui tuleb üle pea? puikles Karlos, kes oli teis- 
test veidi lühem. 

— Siis uju! oli lühike vastus. 

Ja nii sündiski. Varsti oli neli poissi paljad, ainult 
mütsid peas, ja riideid puntras peakohal hoides summa- 
sid vees luubi poole. Vesi oligi parajasti mõõdetud: teistel 
poistel tuli kaela või koonuni, aga Karlos suutis kikivarvul 
hüpeldes vaevalt nina pealvee hoida. Luubi juures visati 
esmalt riided üle madala parda sisse ja siis hakati otsi- 
ma ülesronimise võimalusi. Ega see sügavast veest kerge 
olegi. Ankruketi ja pukspriidi abil sai Oskar kõigepealt 
üles ja siis omakorda aitas ka teised sisse. 


Vesi oli parajasti mõõdetud. .. 


) 
katavad arvati 


Hurraa! meeskond on laevas — suur sõit võib alata. 
. Alasti nagu nad olid hakati kohe nööride ja purjedega 
tutvuma ning katsuti neid heisata. Kuid siin osutusid ta- 

kistused: Nöörid olid vanad ja mädad, mitmest kohast 
sõlmitud ega joosnud korralikult plokkides; üks fall oli 
plokist hoopis välja kukkunud. Kord näis juba nii, et ei 
saagi purje üles, ja poistel hakkas tuju langema. Seisu- 
korra päästis Hannes, kes ronis masti ja viis allakukkunud 
falliotsa uuesti üles, päästis seal teisel fallil sõlme, ajas 
otsa plokist läbi ja sõlmis siis uuesti. Lõppeks oli suurpuri 
ülal, otsad kinnitatud, ja poiste meeleolu tõusis. Fokaga 
läks libedasti — selle fall osutus päris uueks. Voolja haa- 
ras purješoodi, asus tüürile ja kamandas teised ankrut hii- 
vama. Aga kus häda: ankur ei kerkinud. Sikutati nelja- 
kesi, aga ikka asjata. Lasti siis fokk uuesti alla ja peeti 
nõu. Üleeile öösel oli olnud kõva tuul ja vihmapagi; nähta- 
vasti oli luup ankru otsas triivinud ja selle haru mõne põh- 
jakivi taha kinni vedanud. Asjale tegi aga kiire lõpu 
Voolja, kes, juba kord tüüril juhikohal olnud, nüüd end 
seks tundis õigustatuks. 

— Kraana vette ja ankur tagurpidi lahti tirida! ka- 
mandas ta. 

Ja nagu oleks pidanud kõik nii olemagi, kargas Oskar, 
kes ikka alles alasti, otsekohe sisse ja hakkas, jalgadega 
ankruketi kaudu sihti hoides, ankru poole minema. Lei- 
diski selle kätte ja püüdis jalaga seda lahti liigutada; aga 
sellest oli vähe abi, sest ankruharu oli tõesti ühe kiviserva 
taga kinni, kust seda ainult käsitsi tagasi tõmmates võis 
vallandada. Ilma pikemata sukeldus poiss, haaras kahe 
käega vabast ankruharust ja tõmbas — kord — teist 
korda, ja järgmisel hetkel oli ta pea jälle pealvee, tõstes, 
raputades ja puristades ka ankru võidumärgina nähtavale. 
Kohe hakkasid teised ketti sisse vedama, ja Oskaril tuli ru- 
tata, et laeva jõuda. Voolja oli asunud jälle roolile ja püü- 
dis laeva oma tahtmise järele tuule alla saada, siiski juhtus 
aga nii, et puri kippus tuult võtma juhi tahtmisele vastu- 
pidiselt poolt. Vihaselt karjus ta, et fokk heisataks — 

see sündinud, oligi laev liikvel, aga mitte nii, nagu juht, 
vaid nagu laev ise tahtis. Kuid see ei teinud viga, — merel 
ruumi palju ja kui laev kord juba liikvel, siis pääseb te- 
maga pärast igale poole. Ainult noore kapteni enesetunne 
oli haavatud ja veidi ka eneseusaldus kõigutatud, et ei saa- 
nud kohe ankrult oma tahtmise järele reeglipäraselt ära 
sõita. Teised aga seda ei märganudki, ja see rahustas juh- 
tigi, sest vähemalt nii jäi teiste ees ta autoriteet püsima. 

Nüüd olid aga šoodid pingul ja laev sõidus — poiste 
esimeseks iseseisvaks suureks sõiduks! Saadagu sellest 
õieti aru, tuntagu seda kaasa kõige hinge ja meeltega! 
"Tuul on su teenistuses, laev laineil täidab su tahtmist, ees 
avar meri, tõotades ülikülluses uusi seiklusrõõme, pa- 
lav päike peakohal pilvitus taevas, ja poistel süda tulvil 
täis uusi sõnul seletamatuid õnnestavaid tundeid! Nad on 
ise võõra luubi seadnud sõiduvalmis, nad juhivad seda ise, 
sinna, kuhu tahavad! Ja nad tahavad kaugele, uutele tund- 
matuile randadele, uusile elamusile. Nad ei pruugi end lae- 
vas hoida kõrvale, tunda üleliigseina, nagu enamasti siis, 
kui neid vana Loorents või mõni teine lõbusõidule kaasa 
võtab. Keegi ei õpeta, keegi ei käsuta neid. Täna on nad pe- 
remehed ja võiksid ise suuremeelselt kaasa võtta, keda aga 
tahaksid. Ja seda kõik esimest korda — peale pikka, loot- 
vat ootust ja tuhandeid ebamääraseid kujutelmi sellest! 
Nüüd on see kõik käes, nüüd on neil ees päev tulvil õnne! 

Kui kahju, et kõike seda ei saa läbi elada samase värs: 
kuse ja uudusega, sama kaasakiskuvusega korduvalt ikka 
jälle uuesti! Aga õnn on ju arg ega lase end lähedalt 
kaua vaadelda. 

Meloodiline, ühetasane lainete laks-laks luubi ninas 
kõlas nii armsasti, nii luilutavalt. Poistele tundus, nagu 
oleks see juba ammust ajast nende kodune hääl, nagu oleks 
see olnud juba nende hällilaul — ikka nii pehmelt laks-laks 
vastu pealttuule luubikülge. õigus küll, paadisillalt ja en- 

disilt juhuslikelt sõitudelt oli see lainetemängu muusika 
neile tuntud, kuid täna kõlas see kuidagi kaunimalt, püha- 
likumalt; igapäev oli see nagu kõigile, täna aga ainult 
neile, ainult neile. Täna nagu olid lained ja meri teinud 
nendega sinasõprust. 

Laks-laks—sauh! kõlas luubi edasi tungides ees ikka 
korduvalt uuesti. Tuul rõhus kergelt purjesse; lõbu oli 
Šooti parajalt pingul hoida. 

Jutt oli vaikinud. Kõigil oli tegemist esialgu ainult en- 
daga. 

Päike aga, lähenedes keskpäevale, aina rõhus sooja. 

Laks-laks—sauh! 


5. Suur sõit jätkub. 


Eeslahest väljasõiduks oli tuul vastu — tuli ristelda 
— ja kuigi tugev polnud ta ka, seepärast jõuti ainult vähe 
edasi. Et pikemaid otsi võtta, looviti mõlemal pool võima- 
likult maa ligi, aga ka muidu oleks Voolja sinna hoidnud, 
sest peab ju ometi rannalt nähtama, kuidas ta iseseisvalt 
luupi juhib. Teised nagu oleksid sel puhul olnud Vooljale 
natuke kadedadki, aga teha polnud midagi, sest kindlasti 
tunneb ta siin kõige paremini merd; see aga naeruvääris- 
taks kogu nende eelolevat sõitu ja neid kõiki, kui nad siin 
oskamatul juhtimisel sõidaksid kivile või karile. 

Rannapromenaadile lähenedes tuli poistele äkki meele, F 
et nad olid alasti, ja Voolja kamandas kõigile püksid jalga. 
Siin luhvates võidi juba kurss võtta kaugemale, teisele 
poole liivarannale, ja uhkusega vaatasid poisid tagasi, kui 
nende laev kaugenes nende igapäevaseist mängurannust. 

Korraga ühe tugevama tuuleiili puhul, mis surus luubi 
veidi rohkem küljele, märkas Oskar, et vesi luubis tuleb 
üle põranda. Hakkasid siis kohe Hannesega asja selgitama 
ja nägid kohkudes, et põrandad peaaegu juba ujuvad. 


A 
kü 

Ometi teadis Hannes lihunikupoiste jutust, et hommikul 
oli luup tühjaks pumbatud, ja peale asudes polnud nad mär- 
ganud laevas suuremat vett. Nii võis asi kujuneda tõsi- 
seks; oli tarvis kiiresti vastuabinõusid otsida. Küljepingi 
alt leitigi paadipump ja ees pakiall oli vana varreta kast- 
rul. Mõlemat oli siin nähtavasti ennegi tublisti tarvis ol- 
nud ja tuli nüüdki viibimata tarvitusele võtta. Oskar sea- 
dis pumba kohale ja hakkas kõigest jõust tõmbama, kuna 
Karlos pumbatoru püsti aitas hoida, ning Hannes hakkas 
kastruliga vett välja loopima. Nii ühisel tegevusel vähe- 
nšs vesi märksa, kuid laeva päris kuivaks ei saanud, sest 
kustki tuli seda ikka juure. Leki pidi üles leidma, muidu 
ei võinud edasi sõita — see oli selge. Voolja käsul nihu- 
tati põrandad, nii palju kui sai, kohalt ära, ja kolm poissi 
asusid kõhuli mööda laevakülge viga otsima. See leitigi ja 
mitte ühest, vaid mitmest kohast. Osutus, et vasakul kül- 
jel oli ühes lauas, mis laeva otse seistes on üle veepinna, 
mitu lühemat, kuid kaunis laia pragu, ja ühe puuduva kaare 
kohal pista tühjadest naelaaukudest kas või pulgad läbi. 
Nüüd, kus laev purjetas vasakul küljel, voolas neist aina 
vett sisse. Otsustati lähedale liivarannale jõudes seal ma- 
dala peal ankruda ja kuidagi praod ning augud kinni top- 


- pida. 


— Imelik, mõtles Voolja endamisi, kuidas need lihu- 
nikupoisid selle luubi saarelt siia said! Kas nad siis ainult 
paremat külge pidi purjetasid, sest see näib pidavat? Siis 
käsutas ta: 

— Poisid, otsige laev läbi, kas siin mitte triivimisma- 
terjali ei leidu! Küllap siin peaks ikka olema. 

Tuhniti igal pool, leiti küll vanu tõrvaga kokkukuiva- 
nud triivitükke, kuid ei midagi, mis uuesti kõlbaks tarvi- 
tada. 

“Viimaks oli Hannes otsimisega laeva ahtris, pöördes 
Voolja poole: 


Suur sõit, 

— Tõuse ka ise üles ja näita, mis sul on seal roolpingi 
kastis! 

Kaanena ärakäiv pingilaud kergitati üles ja, õigus, 
selle all olevast kastist paistis tuust takku, üks vana peitel 
ja kera peenikest nööri. 

— Eks ma öelnud! uhkustas nüüd Voolja —Lihuniku- 
poistel pidi siin igatahes olema midagi sellesarnast, tahtsid 
vist isegi laeva triivima hakata. Aga miks nad, Hannes, 
sulle kohe ei öelnud, et nende luup nii hõre? Niisugused! 
Poleks neile pruukinud seda krooni maksagi! 

Vahepeal oli jõutud vastasranna madalale veele. Fokk 
lasti alla ja sõideti tasa veel nii kaugele edasi, kuni kiil lii- 
vasel põhjal hakkas vagu vedama. Siis heitis Oskar ankru 
välja, ja kõik asusid uuesti ühisel jõul luupi sissekogunenud 
veest tühjendama. See tehtud, võeti põrandad üles ja hei- 
deti nende all olevad üksikud pallastkivid üle parda merre; 
neile järgnesid omakorda ka põrandad ja muud lahtised as- 
jad luubis, mis veepinnal tasapisi rannapoole hakkasid 
ujuma. Lõppeks tõmbasid poisid püksid jalast ja hüppa- 
sid ka ise vette. Polnud sügav — ulatus vaevalt kubemesse. 
Nüüd oli laev hulga kerkinud, ujus jälle vabalt, ja kisades 
ning üksteist õpetades lükkasid poisid laeva veel madala- 
male, kuni see uuesti jäi põhja kinni. 

Milleks kõik see manööver? Aga vaat milleks: Toodi 
eelpool sissevisatud pallastkivid lähemale ja asetati luubi 
paremale pardale, kallutades nii laeva sellele küljele, nii et 
vasakpoolne praguline laud jäi kõrgele üles, ja siis asuti 
seda peitli abil takkudega väljaspoolt triivima. Karlos tõi 
maalt ühe puuoksa, sellest lõigati pulgad ja taoti kättejuh- 
tuva kiviga puuduva kaare kohal naelaaukudesse. Polnud 
sel vigasel küljel pealvee enam midagi triivida, siis vaadati 
veel kord hoolega üle, kas vees olevas paremas küljes ei 
ole lekke, samuti uuriti põhja, mis nüüd põrandate kõrval- 
damise tõttu hästi nähtaval. Selgus, et vähemaid lekke on 

el mitmeid, kuid neist saaks pumpamisega jagu, kui ai- 
24 see vasaku külje laud pidama jääks. Igaks juhuks 
s soovitas Voolja Hannesele ka neid kohti katsuda seestpoolt 
riivida niipalju kui ligi pääseb ja saab, ise aga asus suure 
tõsidusega seda kardetavat küljelauatriivi veel kord kont- 
- rõllima. Ei midagi; oli tehtud mis võidi ja tuli seekord sel- 
lega leppida. Õnn oli, et juhtus laevas olema takku! 

— Poisid, nüüd laev jälle sõiduvalmis seada ja läki 
edasi! kamandas Voolja. 

ühisel jõul lohistati luup liivalt ära tagasi sügava- 
masse vette, heideti sinna ankrusse, ja siis mindi laialiole- 
vat varustust kokku korjama. Põrandad ja lahtised pin- 
gilauad olid maale ujunud; need koristati sealt tagasi. Aga 
- pallastkivid olid vees laeva triivimise kohal — oli tarvis 
need sealt ära tassida. Poisid aga hakkasid juba väsimust 
tundma, nii et keegi enam hea meelega sellele tööle ei läi- 
nud. Hannes ütles: 

— Lollid olime, et esiti kivid siit sinna laevapardale 
raskuseks tassisime. Me ei saanud ju kõik korraga ikkagi 
triivida ja sama hästi, või veel pareminigi, oleksime või- 
nud mastist nööripidi laeva küljele tõmmata. Tassi nüüd 
- neid kive tühja edasi-tagasi! ad 

— Jah, õigus! Kelle mõte see oli kive tassida? 

Ja tuli välja, et see polnud kellegi mõte. Oli lihtsalt 
tassitud, teadmata, kuidas see algas. 

— Vaat nii see on, kui te mu käskusid ära ei oota ja 
omapead toimite! tegi end Voolja nüüd tähtsaks. 

Ei aidanud midagi, kivid tuli laeva tagasi tassida. Ja 
lõppude-lõpuks olidki nad seal oma kohal, põrandad ka 
paigal, nii et pole muud kui jätka sõitu. 

Ankur hiivati, fokk heisati — suurpuri polnud ju va- 
hepeal maha lastudki, sest selle heiskamine oli halbade fal- 


- suunaga otse lahe suudmele. 


lide tõttu väga tülikas — ja jälle liikus luup vabalt laineili; 

See peatus oli kestnud ligi paar tundi, poisid olid tub- 
listi väsinud, pealegi oli lõunaaeg juba ammu läbi ja kõht 
hakkas end meele tuletama. Keegi aga seda ei avaldanud, 
sest teati ju, et süüa pole midagi. 

Kas nüüd see väsitav kividekandmine, luubi halb 
seisukord või mingi muu oli seks mõjunud, kuid näis, et 
poiste esimesel vaimustusel on nagu tera otsast murtud. 
See polnud küll neil endilgi veel selge ja keegi ei oleks 
tahtnud või osanudki seda esimesena avaldada, aga nii see 
tundus ja väljendus kõigepealt selles, et see nende suur 
sõit ei paistnudki enam nii suurena, et ei tuntud enam nii 
segamatut rõõmu eelolevaist tundmatuist saarerannust, 
isegi nagu oleks tuntud teatavat rahutust, nagu väikeselt 
hirmugi suure vee eest, millest nüüd tuli üle sõita, jättes 
maha seni tuntud veed ja rannad, teadmata, kuidas neil as- 
jad arenevad teisel pool. Ega vana Loorents nende laeva 
muidu sõelaks nimetanud! Teadmata, kas nad saavadki 
üle, kuna nüüd väikese otsa juures olid juba peaaegu va- 
jumas. — Nii kollitas neid, üht enam, teist vähem, üks si- 
semine hääl. Teine hääl aga ütles, et nad otse lollid olek- 
sid, kui nad nüüd head sõidujuhust ei tarvitaks. Vana 
Loorents nimetab iga luupi sõelaks, mis niisama viss ei 
ole kui tema oma. Ja nad on ju nüüd luubi hästi triivinud, 
nii, et ülesõidu kestes kindlasti vastu peab. Ja kui nad ka 
nüüd kohe tagasi pööraksid, ega lihunikupoisid nende 
krooni või pooltki sellest ikkagi tagasi annaks. Hullem aga 
on veel, et kindlasti hakkaksid teised kodus pilkama, et nad 
pole julgenud kuhugi sõita, sest olid nad ju lubanud mitte 
vähem kui minna Hiiumaale või Muhhu. Ja ilm oli nii ilus 
ning sõidulõbu siiski veel nii suur! — Ei, siiski edasi! — 
Ainult kahtluse väike seemneivake oli külvatud. 

Voolja ei olnud ka rahul laevas valitseva korraga. Ta 
arvas endal olevat ometi täielise õiguse kapteniks olla, 
kuid teised polnud seda õigust ja astet sugugi veel kinnis- 


(org 2) 
tanud. Ainult, et nad lasksid teda roolil olla ja täitsid üles- 
andeid siis, kui see nii-kui-nii tuli teha. Ta ütles: 
— Me peame osad ja tööd laevas ära jagama; kes 
teab, mis veel tulla võib. Ja suurtes laevades on ka ikka nii. 
— Noh, eks sa ole siis kapten, vastas Oskar. 
Voolja rõõmustas selle kaudse tunnustuse üle, vasta- 
tes omakorda: 


— Hea küll, ma olen siis kapten, aga siis peavad ka 


° kõik kapteni sõna kuulma, või muidu ma tulen roolilt ära 


ja siis katsuge, kuidas edasi või koju tagasi saate. 

Hannes ja Oskar mõtlesid, noh, et küllap me ikka saak- 
sime ka, ei öelnud aga midagi, ja Voolja jatkas: 

— Aga kes on siis tüürimees ja kes madrus ? 

Ega seal palju valida ja vaielda polnudki: Hannesest 
sai tüürimees, Oskarist vanem madrus (või ka pootsman 
— kuidas soovite) ja Karlosest noorem madrus. Kõige- 
pealt oli rahul Voolja ega nurisenud ka teisedki. Löödi 


* käed selle peale ja lubati ameteid ,,kõigi mereseaduste“ 


järgi pidada. Ainult Karlos ütles sealjuures: — Ma ei tea 
veel. 

— Mis sa ei tea? küsis kapten karmilt. 

— Kas hakkan madruseks või ei, vastas Karlos. 

— Nüüd sellest enam ei räägita; — Piilu peab täitma 
oma kohuse! oli uue kapteni määrus. Teised aga naersid. 

Karlosel oli vist midagi mõttes. 


6. Noorem madrus põgeneb. 


Tuul oli pärast lõunat kõvenenud, aga ka veidi keera- 
nud, nii et nad enam otse saarte suunas edasi ei saanud, 
vaid tuli jälle loovida paar pikka otsa üle kogu lahe kesk- 
paiga. Luup oli võtnud hoogu juure ja tegi nüüd päris hu- 
vitavat sõitu. Kuid sellest rohkem küljele kaldudes sundis 
ka suuremale ettevaatusele pealvee pakatanud laudade suh- 

tes. Tuli hoolitseda, et triiv eest ära ei uhu ja laev jälle 
veega ei täitu. Väikesel viisil tuli vett praegugi. 
Voolja kamandas: 


— Tüürimees ja vanem madrus vaadaku üle, kas trii- 
vid peavad ja kas on tekkinud uusi lekke! Noorem madrus 
ette pakile vahti; seal madalikke, kive ja mõrravaiu sil- 
mas pidada! 

Oskar võttis peitli, ja Hannesega ühes hakkasid nad 
mööda laeva sisekülgi kobama, tõstsid kohast põrandaid, 
vaatasid ja torkisid laeva põhjas. Seal oli küll vett, kuid 
hädohtlik see veel ei näinud olevat. Siis ajas end Hannes 
sirgeks ja teatas: 

— Triiv ikka peab, kuid veidi ikka lekib siiski, härra 
kapten. Ja vett on laevas ka. 

Kapten kamandas: 

— Pumbake siis vesi välja ja märkige ära allpool, 
vees oleval küljel kõik lekikohad. Pärast, kui teise halsi 
võtame ja märgitud kohad pealvee jäävad, tulevad need 
vissiks triivida. Ja teise küljega tuleb teha niisamuti. Aga 
vaadake, poisid, et te vana triivi välja ei lükka, — seda, 
mis esiti rannal väljaspoolt triivisime! Siis lähme põhja! 

Toodi välja pump, ja mõne aja pärast oligi vesi jälle 
väljas. Siis hakati läbijooksu kohti märkima. See polnud 
sugugi kerge ülesanne. Oli ainult paar kohta, kust märga- 
tavalt nirises, kuid need olid just rannal triivitud kohad, ja 
neid ei tohtinudki hakata seestpoolt torkima. üldse aga 
imitses vett laeva salaja, nii et ei teagi õieti, kust ta tuli: 
kaarte alt, piki lauaõmbluste vahelt, alt emapuu kõrvalt, 
ühe sõnaga — märjad olid kõik kohad, kuhu aga vaatad. 
See küll kurvastas, kuid ei olnud hädaohtlik; — sellest 
võis pumbaga jagu saada. 

Poisid lõpetasid töö, ja üle parda meres käsi pestes 
sõnas Oskar: 

On ikka sõel küll! ja Hannese poole pöördes: — 
Niisuguse laevalogu sa meile kaela määrisid ! 

— Kust mina siis teadsin, et ta nii logu on! Ega pole 
ma teda enne paremaks kiitnud või teid vägisi kaasa too- 
nud. Ise tahtsite kangesti. 

Kapten leidis siiski, et laev on edasisõiduks kõlvuline 
ja nimelt seepärast, et nemad ise on selle parandanud. 
Mõned teised oleksid sellega juba ammu põhjas olnud, 
neil pole häda midagi, nemad võivad julgesti edasi sõita. 

Tõesti, see seletus rahustas teataval määral. Siiski, 
hiljuti külvatud kahtluse ja rahulolematuse väike seemne- 
ivake oli uue itte ajanud. Päike aga paistis nii paitavalt ja 
uued muljed ning läbielamused olid ikkagi nii valdavalt 
meelitavad, et selle itte ellujääminegi oli küsitav. Aga 
ometi!.. 

Karlos lamas kogu aja kõhuli luubi ninas ja pidas sõi- 
dusuunas merd silmas. Mõnus oli seal olla ja huvitav läbi 
selge vee põhja vaadata. ühtlasi aga jälgis ta ka teraselt 
kogu seda askeldust oma seljataga. Ja see kahtluse seeme 
leidis temas veidi parema pinna kui teistes. Ta ei tunnud 
enam rõõmu kogu sellest sõidust. Kes ikka teab, kuidas 
see veel lõpeb! Ja siis tuli talle üks mõte, mis ta rahu hoo- 
pis röövis: Ta ei olnud kodus emale oma mereleminekust 
sõnagi lausunud. Nüüd ei saa nad aga kindlasti õhtuks ta- 
gasi — kui teised otsekohe nõus ei ole tagasi pöörama, ja 
seda nad küll ei ole, — teda leitakse kodus puudu olevat, 
hakatakse otsima, keegi ei tea tast midagi, ema saab rahu- 
tuks, teised kodused ka... Ja talle kerkisid silmade ette 
pildid, kuidas kodused kohkunult ja ärevalt ta kadumist 
arutlevad, kuidas ema rannale tuleb, seal paadisilla juures 
teistelt poistelt tema järele pärib, tuttavailt küsib... Keegi 
ei tea temast aga midagi, sest nad ju ei rääkinud oma sõi- 
dust kellelegi. Vast ainult meister Loorents teab, kui ema 
talt juhtuks küsima. Aga temagi võib ainult oletada, sest 

ainult Voolja ja Oskar seletasid talle sõidust Hiiumaale. 
Kui nüüd Loorents seda ütleks ja ka seda, missuguse luu- 
biga nad sõitsid, siis ehmuks ema veel enam!.. 0 Kui- 
das ta ometi võis nii rumalasti toimida! Miks ei joosnud 
ta kodunt läbi ja öelnud, et vaat, tahab teistega minna me- 
rele sõitma! Ega teda poleks ju keelatud, sest meestega 
on ta ju ennegi merel sõitmas käinud ja ema pole keelanud. 
Aga seekord tuli see kõik nii järsku ja ootamata; nii äkki 
ei tulnud tõesti koduseid meelegi. On ikka hull küll! Kui 
saaks kuidagi asja veel parandada! Kui saaks kuidagi õh- 
tuks koju! 


Ja Karlos hakkas plaanitsema, kuidas saaks sundida 
teisigi tagasi pöörama. Kui seks mingit mõistlikku põhjust 
pole ja see ainult tema sooviks ning pealekäimiseks jääb, 
siis nad seda küll ei tee» Hannese saaks ehk veel kuidagi 
oma nõusse, Oskar aga vaataks kindlasti, mis Voolja teeb, 
see aga oma praeguses kapteniuhkuses ei tahaks tagasi- 
pöörmisest midagi teada. Teda ju mingi asi sinna kodu- 
poole ei tõmba. Ja oma sisemuses tundis Karlos väikest 
põlastust Voolja vastu, — et miks ta on niisugune! — Kui 
ometi luup rohkem hakkaks lekkima, et enam edasi ei 
saaks, siis oleksid nad sunnitud kas või lähemale kaldale 
sõitma, ja sealt pääseks ta ikkagi maad mööda ringi koju. 
Aga see peaks nüüd pea sündima, sest hiljemini, kui nad 
jõuavad saarte piirkonda, ei aitaks mõnel saarel randumine 
enam midagi. Lekkiva luubiga oleks siis asi veel hullem. 
Ja siis sähvas talle kuri mõte: Kui ta õige katsuks mõnest 
lekikohast triivitakud välja lükata! Ta teab ju küll, mis- 
suguses lauas need on. Agata ei pääse ju kuidagi seda te- 
gema, ilma et teised kohe märkaksid, ja, tõtt öelda, et ei 
julgeks ikka seda teha ka... Nii ikka elavamalt ning värvi- 
rikkamalt pildistusid tal silmi ees mõeldavad koduste hir- 
mud ning askeldused tema pärast. — Ei, ta katsub Han- 
nese ja võib-olla ka Oskari oma nõusse saada, ning siis 

peab juba Vooljagi järele andma. Neid oodatakse ju sa- 
muti kodus; mis nad siis mõtlevad! Ja Hannese ning Os- 
kari poole pöördes, kes nüüd, tegevuseta olles, teine teisel 
pingil päikese käes pikutasid, sõnas: 

— Kas kodus ütlesite, et nii kaugele sõidate? 


— Ei. 
— Aga kui nüüd ööseks ära jääme, hakkavad otsima. 
— Ah jah. Aga mis siis... eks me homme ole jälle 


tagasi. 

Seda vastas Oskar. Kuid mõlemat poissi torkas see 
küsimus siiski ootamatult. Mõlemad tundsid, et hea see ei 
ole. 

— Mis, kas juba koduigatsus? segas end nüüd Voolja 
vahele ja see olisotsustav. Neis endiski mattis veel seiklus- 
himu mõtted koduste murest, ja ka Voolja pilget ei taht- 
nud nad välja kutsuda. Räägib pärast veel teistelegi!.. 
Ja nad vaikisid, et sellest mitte enam mõtelda ega rääkida. 

Nii siis, vastutulekut loota ei ole, kui ta just otse man- 
guma ja paluma ei hakka. Aga selleks ta ka ei alandu. 
Nõutult vaatas Karlos välja merele. Nad lähenesid neemele 
lahesuus. Seal seisis üks luup ankrus ja rannal oli lõbus 
trobikond inimesi. Asi hakkas Karlost huvitama. Kes need 
küll võiksid olla? 

— Kapten, sõidusihis on luup ja rannal on inimesi, 
hüüdis ta taha. 

— Näen isegi, oli kapteni vastus. 

Hetkeks tõrjus see kõik muud mõtted kõrvale. Kõik 
aina vaatasid ranna poole, püüdes ära tunda luupi ja ini- 
mesi. 

Karlosel tekkis mõte. 

— Tuleks sõita ümber selle luubi — vaadata, kes on, 
ütles ta. 

Vooljale meeldis see ettepanek. Ehk on seal tutta- 
vaidki, ja las nad siis näha, kuidas tema, kaugel kodust, 

" juhib luupi ja väntab nende silma all nii mis midagi. Ot- 
sustaski sõita võimalikult ranna lähedale ja alles seal pöö- 
rata. 

Jõuti lähemale. Luup oli võõras, kuid väga ilus ja kor- 
ras — nähtavasti jahtklubist. Mõned rannalistujad tõusid 
ja vaatasid läheneva luubi sihis. Kapten tundis mõnu juhti- 
misest, pingutas šooti ja askeldas roolpuuga. Ees pakil oli 
Karlos oma põrandal lesiva kuue kaenlasse võtnud, mütsi 
tugevasti pähe surunud ja jälgis ärevusega mere süga- 
vust. Võõra luubi kohal võis olla ninast saadik. Aga Voolja 
sõitis edasi. Selge kruusane põhi — vist kaelast — rinnust 
— kõhust saadik. Veel edasi! Karlos poleks uskunudki, 
et nii madalale sõidab. Kubemest saadik — rohkem küll 
ei ole. Kuid nüüd ta järsku luhvab. Kuidas ta toredasti 
jalaga roolpuud tõukab ja kahe käega purješooti sisse 
veab. Purjed on tuulest tühjad, Karlos saab laperdava fo- 
kaga hoope vastu külge. Rannal lõbutsev seltskond jälgib 
poiste manöövrit. Luubi kiil nagu oleks põhja riivanud. 
Vooljal on juba hirm: viimaks sõitiski liig madalale, vii- 
maks luup ei vänta siin enam! Kuid Oskar on foka haa- 
ranud ja pakib seda vastu tuult. See võtabki tuult — pole 
viga. 

Korraga: 

— Jumalaga, kaptenihärra, tüürman ja pootsman! 
Millal Hiiumaalt koju jõuate? 

Nii hüüdis Karlos, ja järgmisel hetkel kuuldus sulp- 
satus. Karlos oli vette hüpanud. Oli vaevalt kõhust saa- 
dik. Ja ruttu hakkas ta ranna poole sibama. 

Poisid laevas olid jahmatanud. Rannalolijad naersid. 

— Piilu, kuhu sa lähed?! karjus Voolja. 

— Koju lähen, vastas Karlos üle õla. 


— Miks sa ära jooksed? — nii ei tohi! hõikas Oskar. 


— Pole aega, kõlas vastus. 
— Põgeneda ei tohi, toome ta tagasi! kärkis Voolja, 

võtnud ja tagasi pöörata polnud nii kerge. Kõik kolm 
53 laevas hakkasid põgenikku kiruma, kuid rannaloli- 

— Pole aega. . . 


Piilust meremeest ei saa! Mis nad teda tühja kaasa võt- 
sidki! 

Karlos oli aga pea kuival. Keegi rannalolijaist viipas 
teda kutsudes, kuid Karlos pistis jooksu hoopis vastupidi- 
ses sihis. Jõudes padrikusse peatus ta, tõmbas märjad 
püksid jalast ja särgi seljast, väänas need kuivaks, tõm- 
bas särgi uuesti selga, sest sellel oli ju ainult aluots märg, 

pükse aga kahe käega kui lippu peakohal hoides pistis 
jooksu — kodu poole. Siit oli tal ümber lahe umbes 7 kilo- 
meetrit koju, kuid mis see talle tähendas! Ta oli rõõmus. 
nii rõõmus, et ometi õhtuks koju jõuab. Kord tekkis talle 
ka mõte, et kuidas ta poistega asja joone ajab, sest sekel- 
dusi, etteheiteid ja pilkeid selle põgenemise pärast ikkagi 
tuleb, — kuid eks näe, esialgu ei tee see veel muret. Mis 
nad talle ikka võivad teha! — Ja ta lisas suures rahuldus- 
tundes aina jooksusammu — püksid peakohal tuult täis. 
Varsti ta aga väsis ja jäi käima. Ega tal nii rutt olegi, 
õhtuks jõuab koju nii-kui-nii. Ja ega nad enne hilisõhtut 
kodus nii väga muretsema hakkagi. Tuli minna mööda paa- 
rist talust; inimesi oli õuedel. Karlos tõmbas põõsa taga 
püksid jalga, kuid halb oli, olid veel märjad. Talude piir- 
konnast eemaldudes tõmbas püksid jälle jalast, pööras nad 
pahupidi ja nii neid uuesti peakohale tuulde tõstes laskis 
uuesti sörki. Enne linna supelrannani jõudmist peavad pük- 
sid igatahes olema kuivad. — Kuidas ta kodus seda sõidu- 
lugu ja päevast äraolekut seletab? Ja ta mõtles kogu loo 
algusest lõpuni uuesti läbi, püüdes sellele leida ilustusi ja 
vabandavaid põhjusi. 


7. Nad vallutavad tühja saare. 


Karlose ootamatu laevast ärakargamine aitas ülejää- 
nute kahanevat sõidumeeleolu veelgi vähendada. Suhtuti 
küll sündmusse lahkuminevalt, olgugi et avaldusis oli 
enam-vähem üks toon. — Hannese meelest ei olnudki Kar- 
lose tegu nii väga rumal: selles oli omajagu tublidustki. 
Kes teab, kas ta isegi poleks vahel nii teinud. Ega temagi 
ööseks teadmata kodust ärajäämine head ei tähenda. Os- 
kar ei osanud põgenikku hukka mõista ega ka vabandada. 
Niisugune ta on, mõtles ta endamisi. Kunagi ei tea, mis 
ta kavätseb. Ainult Voolja oli kindel, et Karlose samm 

on püsti lollus, argus või ei tea mis. Nii oli ta oma väljen- 
dusis kõige otsekohesem, ja ta mõjus teistessegi nii, jä 
kõigis jonn tõusis sõitu mitte katkestada, vaid vähemalt 
Vormsis ära käia, tulgu siis, mis tuleb. Muidu on Karlos 
lõppeks veel kangelane, kellele teised järele teevad! 

Nii siis sõideti vaikselt edasi, vaadeldi eemal linnast 
saarte suunas sõitvaid luupe ja kaugemalt lähenevat ve- 
durlaeva suure praamiga. Kuid igav hakkas ja söönud- 
joonud polnud nad ka hommikust saadik, nüüd aga päike 
kaldus juba õhtupoole. Oleksid nad ometi taibanud mi- 
dagi söögipoolist kaasa võtta! 

Omajagu vaheldust tõi nende sõitu see, et jõuti juba 
saarte piirkonda. Siin olid kohad ja veed tundmatud, see- 
pärast tuli olla valvel, et kuhugi kinni ei sõida. Ainult 
Voolja oli kord Loorentsiga seda saartevahelist väila sõit- 
nud ja tema peale tuli nüüd loota. Nii Oskar kui Hanneski 
oleksid heameelega tahtnud ka kord rooli asuda, kuid seni 
oli Voolja oma luubikapteni-õigusest kinni pidanud ja siin 
võõrail vetel ei julgenudki nad enam endile võtta juh- 
timise vastutust. Ajab Voolja kinni või kivile, siis pole vä- 
hemalt nende asi ega süü, ja on ta kord kapten, siis tundku 
ka teed! 

Paremat kätt paistis Vormsi sadamasild, majad ran- 
nal ja paadid lautril või väljas vaiade küljes. Kuid tuul oli 
just silla poolt ja sinna poole loovima hakata ei julgetud, 
sest kuulduste järgi olevat siin piirkonnas palju kive ja 
karisid. Otsustati siis küljetuulega edasi sõita ja maan- 
duda saare avamerepoolsel küljel. Ses suunas nähti para- 
jasti sõitvat üht mootorit, ja sama kurssi hoides loodeti 
püsida õigel sõiduveel. Seal neemetaguses külas kavat- 
seti ka hankida söögipoolist, sest Vooljal ja Hannesel oli 
veelgi veidi raha kaasas ja Voolja lootis külast leida ka 
mõnda tuttavat, sest sealt-mehed sildusid tihtigi linna 
paadisillal. Lootused olid nii kõige paremad ja sõit kaudu 

võõrast saareranda hakkas pakkuma ka omajagu huvi. 
Päike oli juba seljataha õhtusse veeremas, merilinnud 
saalisid üksikult ja hulgakaupa madala saareranna ja üm- 
berkaudsete laidude vahet. 
i — Oleks nüüd püss, hüüatas Hannes nii mõnigi kord, 
kui pardid madalalt üle laeva lendasid, — viiks koju pardi- 
praadi. See oleks veel midagi, ja küll Piilul oleks siis kahju, 
et sääred tegi! 
4 Aga see oli niisama teiste kõnekäände järele 
räägitud; olekski olnud püss, ega Hannes poleks 
lasknud. Hannes armastas loomi ja linde ja kui 
mereäärne poiss eriti veel merelinde. Ta tundis 
neid rohkem kui teised poisid; kooli raamatukogust 
armastas ta võtta loomade ja lindude elu kirjelda- 
vaid raamatuid, uuris neid hoolega, pidas loetu meeles ja 
püüdis parajal juhul raamatust kogutud teadmisi väljas 
metsas ja mereääres täiendada ja kontrollida. Ta ronis 
puudele, leidis linnupesi, kuid jättis need puutumata. Ka 
teistele ei öelnud ta oma leiust. Kuid salaja ronis ta teist 
korda jälle samale puule, et vaadata, kuidas vahepeal lin- 
nupere oli arenenud. Mereääres ja rahudel vaatles ta 
merilinde. Kui pardi- ja aulipojad juba iseseisvalt ranna- 
vetel ujusid, jälgis ta neid salaja, tasa, üsna tasa suurte 
kivide tagant. Juhtus vahel nii, et ta teiselt poolt veesole- 
vale kivile ronides selle taga varjul oleva aulipoja järsku 
kinni rapsas; kuid tal hakkas hale rabelevast linnust, kes 
muidugi nüüd arvas oma surmatunni tulevat, ja ta pani 
selle tasa veele tagasi, tundes lõbu tarmukast hoost, millega 
vabanenud noor lind suure ladinaga mööda vett eemale ki- 
hutas. Tal oleks olnud kahju lindudele häda teha, koju viia 
ja puuri panna neid olevusi, kelle ülimaks väärtuseks elus 
on vabadus, kes vangis olles surevad ka kõige paremal 
hoolitsusel. — Ei, ta vist küll ei oleks raatsinud püssiga 
neid lasta. Aga kes teab: püssil on niisugune imelik sala- 

- kavalalt kaasakiskuv mõju. Ta nagu uimastab natuke ja 
siis ei tea inimene iga kord, mis ta teeb. 

Linnud olid hakanud teisigi huvitama. Seal-teal uju- 
sid pardiemad poegadega. Viimased ei suutnud veel vana- 
dega lennus täiel määral kaasa pidada, kuid seda väleda- 
mad olid ujuma ja sukeldama. Poisid hakkasid luubiga 
nende poole tüürima; aga igakord, kui nad juba õige lä- 
hedal olid, pöörsid linnud nokad vastu tuult ja kadusid 
suure ladinaga kaugemale, või kui mõni sattuski juhusli- 

kult luubile liig lähedale, siis kadus see jäljetult vee alla. 
° Aga huvitav see ajujaht oli, ja poistelt peletas see ajuti 
juba pealetükkiva igavuse. 

- Nad olid neemest mööda; kaugelt paistis juba küla- 
lauter paljude ankrustatud kalapaatidega. Kuid linde 
taga ajades olid nad aega raisanud. Päike oli just loojene- 
mas ja tüüned rannaveed sädelesid purpurses säras. Oli 
tarvis rutata, et veel enne ööd jõuda küla alla. Kuid see 
näis olevat võimatu. Tuul oli just sealt poolt ja pealegi oli 
ta ju pikkamööda vaikimas. Külgtuulega jõuaks veel mõni 
aeg edasi, kuid vaibuva tuulega vastu tuult loovima hakata 
- ei oleks mõtet — nad jääksid lihtsalt merele, kuni vara- 
hommikuni, mil jälle tõuseb värske tuul. Siin neemel maale 
minnes oleks aga hulk maad külani. Kui jooksekski selle 
otsa ära, aga luupi siia üksi jätta ka ei tohi: kes teab, kui- 
das öösel tuuled muutuvad ja mis võib juhtuda võõras ko- 
has! Lagedal neemel küla karjamaal, ei ole aga ainustki 
osmikut või muud ulualust, kus võiks olla ööd. Mis teha? 

Uued tundmatud rannad olid noorile avastureile lah- 
kusetud, — näitasid ainult külma ja murelikku nägu. 

Aga otse ees väikeses kauguses laotus avar Pasilaid 
terve rea tühjade heinaküünidega. See omapärane hoone- 
kesterida paistis hea ilmaga ju kodurannalegi, ja juba 
ammu oli see poistele tundunud mingi ma tia 
riigina, nende huvi äratanud ja kujutelmi tii ud. 

Kui nüüd õige sõidaks sinna; öömaja oleks seal kui-palju, 
ja tuul oleks sinna poole abimees. Aga peab ruttu otsus- 
tama, enne kui tuul hoopis kaob. 

Need mõtted tekkisid kõigile poistele peaaegu ühel 
ajal, ja varsti oligi kokkulepe paari sõnaga saavutatud ning 
luup laiu poole teel. 

öö aga kippus vägisi peale. Hämarik mängis oma vii- 
maseid värvimänge ja tuul näis olevat päevasest puhkumi- 
sest tõsiselt tüdinenud. Võeti abiks ainuke luubisolev 
suur aer, millega Hannes ja Oskar laevas püsti seistes mõ- 
lemad korraga sõudsid, ja nii viimaks kesköö paiku olidki 
nad kohal. 


Ei olnud enam aega ega võimalust ankruplatsi valida, 
vaid ankrustuti seal, kuhu parajasti välja jõuti, pandi kii- 
rusega purjed kokku, pumbati laevast veel viimne vesi 
välja, tõmmati siis püksid jalast ja hüpati vette, et aga 
saaks kiiresti maale. Öö oli soe, natuke liigagi soe, nagu 
vahel enne äikesevihma, seda soojem tundus veel mere- 
vesi, mille pind tuule tüündumisega oli muutunud peaaegu 
peegelsiledaks. 


See oli vist kõige haaravam ja salapärasem hetk kogu 
sellest vaheldusrikkast päevast, kui kolm poissi suviöö 
pool-hämaras läbi vaikse ja madala vee ettevaatlikult 
sammusid ranna poole, — võõra ranna poole, kust neile 
lähedalt kätte paistsid küünide ronkmustad siluetid, eral- 
dudes vastu veidi heledamat taevast, — nii nagu rida ton- 
dilosse, mis neil tuli vallutada ja endile eluasemeks sisse 
seada. Salapärasust suurendasid veel laiurannalt ülesko- 
hutatud merilindude tumedad, kriiskavad kogud, mis esile 
kerkisid ikka järsku, otse ehmatavalt, ja kadusid teadmata 
kuhu. Aga poisid olid vahvad ja sammusid aiva edasi, kuigi 
süda lõi harilikust veidi kiiremini, käisid siis ümber oma 
tondilosside, kaaludes missugune neist tuleks vallutada 
esimesena. Lossiväravad olid kas lahti või ainult lukuta 

kokku lükatud, — paaril puudusid need üldse. Tähendab, 
erilisi raskusi siin ei olnud, kuid — sisseseaded ei rahul- 
danud vallutajaid: Hein oli muidugi talvel välja veetud, 
uus aga veel kokku panemata. Ainult paaris kohas oli veidi 
rohkem roo- ja heinapuru järele jäänud — sissepugemiseks 
ja mõnusaks olemiseks siiski vähe. Aga vahvad meresõit- 
jad olid sattunud üksikule tundmatule saarele ja pidid juba 
tahtes või tahtmata siin leidma abinõusid ja võimalusi aju- 
tiseks äraelamiseks. Ning leitigi! Kõikjalt, kus rohkem 
põhku leiti, kanti see sülega kokku ühte kindlamate vära- 
vatega küüni, kuhu seda lõppeks kogunes nii palju, et kõi- 
gele kolmele üheskoos sai valmistada päris mõnusa, pehme 
ja sooja pesa. Ja nagu harilikult ikka, et kui raskused 
mööda ning soovid teostatud, siis kaotavad ka saavutused 
palju oma endisest ooteaja salapärasusest ja elavast huvi- 
rikkusest, nii ka siin nüüd, kus kõik päeval tegelikult ja 
-kujutelmades läbielatud suured asjad haihtusid pimeda hei- 
naküüni pehmel põhuasemel ja jäi ainult sügava uinuvuse 
° magus eeltunne, milles ainult õige hämaralt ja pealiskaud- 
selt vilksatasid mõtted kodustest ja ka õhtusöögist, millest 
nüüd tuli olla ilma. Aga see kõik ainult üheks hetkeks, sest: » 
uneingel lendas üle tühja laiu, ja tal oli kiire väsinud poiste °, 
silmalaugude sulgemisega, sest või tal ainult siin olla. üm- 
berkaudu on veel palju saari ja laide ja nii mõnelgi neist 
asub inimesi ning väsinud poisse, kes nüüd kõik tahavad 
puhata, tahavad magada ja näha und kõigest sellest suu- 
rest, üllast ja huvitavast, mis päevavalgel saavutamatu. 


8. Ühe rõbinsonipäeva algus täis kurbust 
ja rõõmu. 

Esimesena virgus Oskar. Küüni seinapragudest, vä- 
ravate vahelt ja rookatuse unnaaukudest voolas sisse hele- 
daid valguskiirte vihke, lõigates mitmes sihis läbi küüni 
poolhämaruse. See valgusmäng ja kogu ümbrus oli nii 

võõras, igahommikusest virgumisest nii erinev, et poiss 
esialgu ei taibanud, kus ta on. Kas tõesti ikka nõialossis, 
kaugel võõral, tundmatul maal?! Ja nii oli olnud une- 
näoski, — või kestab unenägu ikka edasi? 

Aga siin on juta seltsilisedki, Hannes ja Voolja. Nad 
magavad alles, vaja nad äratada. Õigus, nad ju saabusid 
siia pimedas, aga siis näis kõik siin nii teist moodi. Ja 
luup peab neil ka siin kuski olema. Aga eks olnud ju Kar- 
loski nendega, kus siis tema on? Ah jah, ta ju hüppas 
vette ja jooksis ära. Nii siis nemad kolmekesi on siin Pasi- 
laiul — nüüd tuleb kõik meele. 

Ta müksas teisi. 

— Kui kaua te mõtlete magada? Lähme vaatame, kas 
luup on alles. 

Poisid virgusid, hõõrusid silmi, — ka neile oli kõik nii 
võõrapärane, Voolja aga taipas kiiresti kogu seisukorra 
ja seadis end tõusma; Hannesest aga sai uni uuesti võitu, 
ta sulges silmad ja sirutus uueks uinakuks. 

— Tahaks juua, sõnas Voolja. 

— Õigus jah, tahaks juua, — nüüd tundis seda ka 
Oskar. Enne oli see olnud mingi unega segatud ebamää- 
rane tunne, nüüd aga tunneb ta selgesti — tal on janu. 


Mõlemad poisid tõusid ja avasid küüniväravad, kust 
voolas sisse määratu hulk heledat päikesevalgust. 

Väljas oli öösel nähtavasti vihma sadanud, ja õige 
tublisti, sest rohi oli alles märg ning madalamad lohuko- 
had olid mudased, isegi üksikuid väikesi veelompe oli näha. 
Ka tuul puhus kaunis tugevasti ja jahedalt ning taeva all 
tõttas üksikuid pilverünkaid. öösel näis olevat olnud tubli 
äikesepagi, poisid polnud aga sügavas unes sellest mi- 
dagi kuulmud ega märganud. Noojah, eks eile õhtul oligi 
ju olnud nii lämbelt soe, siis ju ikka tuleb äikesevihma. 

Vee nägemine tuletas uuesti meele janu; selle kustuta- 
miseks oli tingimata vaja midagi ette võtta. 

Poisid vaatasid mere poole otsides silmadega oma 
luupi — ja kohkusid. Luup oli küll seal, kuid hoopis tei- 
ses seisandis kui eile õhtul: ahter pooleldi laiuranna poole, 
kogu laev veidi küllakil, mast viltu. See nähtus peletas 
janu ühe hoobiga. Tähendab, tuul on öösel keeranud ja 
luubi pika ankruketi otsas madalikule ajanud! Kui ta 
nüüd seal kivide otsas on täitsa puru ja katki!.. 

Voolja kargas tagasi küüni, tiris vägisi Hannese põh- 
kudest, seletas talle paari sõnaga seisukorra, mis ka uni- 
seimaltki une pidi peletama — ja peletaski — ning joostes 
läksid kõik kolm alla rannale oma saatust selgitama, et kas 
pääsevad nad täna üldse siit laiult, kas saavad juua ja 
süüa või... 

Jah, nii see oli. Nad olid eile õhtul luubi ankrustanud 
liig ranna lähedal. Aga kust nemad teadsid: oli juba pi- 
medavõitu ja nad ei tunnud siinset randa. Nüüd oli aga 
luup tuule pöörates jätnud ankru väljaspoole ja triivinud 
kõvale kruusasele madalale tugevasti kinni. Seal ta nüüd 
seisis, pooleldi kuival, rõõtsakil lekkival pahemal küljel. 
Õnn, tõesti õnn veel, et ei juhtunud ees olema mõnd suurt 
kivi; siis oleks luup küll selle vastu purunenud, sest öösel 
oli ju kindlasti olnud väga vali tuul. Aga kes nüüdki teab, 
kuidas see küljelaud ja põhi välja näeb, või kas kiilu ongi 
enam all! Ja parimalgi juhul — kuidas sealt madalalt pää- 
seda? Mis suudavad nad siin kolmekesi teha! Pealegi on 
kõht nii tühi ja janu piinab! 

See vast oli lops. Nii siis lõpeb nende suur sõit! Pois- 
tel oli nutt kurgus. Ja korraga olid nad kadedad Karlosele, 
kes kindlasti nüüd praegu kodus paadisilla pukiotsal jalgu 
kõigutab ja kalu söödab. 

Hanneses tekkis pahameel, ja Voolja poole pöördudes 
sõnas etteheitvalt: 

— Sina juhtisid luubi nii madalale! Tiri nüüd ise 
lahti ka! 

— Kas mina taga roolis nägin! Eks sa kui tüürman 
ees vaadanud, kui sügav on ja kui palju ketti võis järele 
anda! Sinu süü ongi! oli Voolja äge vastus. 

Aga mis aitas vastastikku süüdistamine! Kõigepealt 
oli vaja janu kustutada ja siis vaadata, mis edasi saab. 

Poisid jätsid luubi sinna paika ja läksid laiule luusima, 
et kas ehk leiaks kustki joogivett. Hannes katsus ühest 
lombist maitsta, kuid ligipääsmiseks tuli astuda mutta, 
millest aga vesi kohe sogaseks muutus, ja pealegi oli see 
seal nii jäledamaiguline, et lihtsalt ei võinud suhu võtta. 

— Lähme suplema, see aitab janu vaigistada, andis 
Voolja nõu. Ta oli kord lugenud merehädalisist, kes januga 
võitlesid end vette kastes. 

Nii tehtigi. Poisid lamasid tüki aega ühes tuulevar- 
julises rannasopis madalas, soojas vees, ja tõesti, see vä- 
hendas janu tunduvalt. Selle-eest tekkis aga söögiisu, — 
aga noh, alles eile hommikul sõid, nälg pole veel nii hull! 

Kui ete katsuks kala püüda, mõtles Hannes ja küsis: 

— Kas kellelgi juhtub olema õng kaasas? 

Selgus, et ei ole. Ka Voolja tasku-kraamilaos mitte. 

— Aga mõni nööpnõel või vedrunõel? päris poiss 
edasi. a 

Vooljal oli püksivärvlis säärane soovitud vedru- 
nõel. 

— Mis sa siis sellest tahad? küsis ta. 

— Tahan õnge teha ja kalu püüda. 

— Kes siis sellega kala saab, naeris Voolja. 

— Anna aga nõel, ma katsun, ehk õnnestub. 

Poisid riietusid; Hannes sai soovitud nõela, tagus te- 
rava kiviservaga selle vedrupoole küljest ära, painutas üle- 
jäänud nõelapoole õnge moodi kõveraks ja jooksis luubi 
juure, kus teadis olevat roolpingi kastis kera peenikest 
" nööri, Selle toonud, kinnitas omatehtud õnge nööri otsa 

ja hakkas otsima, mida võiks panna söödaks, sest vihma- 
usse polnud siin võimalik saada. 

Oskar soovitas rannaäärseist lompidest ogalikke püüda 
Voolja aga arvas, ega suured kalad neid võta, ja soovitas 
suuri sitikaid, mis mudaveerel ringi jooksid. Hannes kaht- 


Igavaks läks juba oodates. . . 


les ka sitikais ja tahtis midagi pehmemat. Viimaks leidis 
ta rannalt adru alt suuri tõuke — neid peaksid kalad võt- 
ma. Ühe suurimaist ajas ta korrapäraselt õnge otsa ja 
jooksis siis oma püügiriistaga otsima parajat püügi- 
paika. Meres, mitte kaugel laiurannast, oli suur kivi ja 
selle tagant algas kaunis järsku sügavam vesi, — seal 
võiks õnne katsuda. Sinna jõudes heitis ta õnge süga- 
vamale poole välja, sidus nööri teise otsa parajalt raske 

kivi, mille asetas enda kõrvale, ja heitis ise sinnasamasse 
suure kivi lamedale pinnale pikali. Aga ei kala ühtegi. 
Igavaks läks juba oodates ja kivigi külje all muutus pik- 
kamisi päikesest palavaks. 

Vahepeal Voolja ja Oskar uurisid laidu. Nad olid 
jõudnud maandumiskohast kaugele laiu teise otsa. Seal 
oli savikaskruusane pind üksikute suurte paerahnudega. 
Kivide auklikel ja osati õõnsail pindadel oli öisest vih- 
mast veel vett, mõne kallakuga kivi ääres savises augus 
õige rohkestigi. Vesi näis puhas, poisid maitsesid: kau- 
nis lääge ja juba soe vihmavesi, kuid mingit just erilist 
paha maiku ei olnud. Janunejad maitsesid uuesti — 
tõesti, võis juua. See oli vast õnn. Ja kõhuli veekogu- 
mikkude ääre laskudes jõid nad suuga otse kohalt, aplasti, 
innuga, sest janu oli ikkagi kaunis tunduv, siiski olles 
seal juures ettevaatlikud, et vesi liigutades ei seganeks. 
— Kui hea on ometi vesi! Kui hästi maitses siin see vi- 
letski vesi! Kuidas nad ometi enne seda nii pole tunnud?! 

Oma janu kustutatud, tuli neile meele ka kivilejää- 
nud kalur. Nad hõikasid, käsi suu ääres hoides, valjusti, 
mõlemad korraga: 

— Hann—nes! Hann—nes! Tule jooma! Siin on 
vett! Vett! 

Kuid Hannes ei kuulnud. 

Siis jooksid poisid tüki maad lähemale ja hõikasid 
uuesti. 

Nüüd kuulis hõigatav. Ta hõikas vastu, jättis õn- 
genööri sinna paika, laskus kivilt vette ning tuli seltsi- 
liste sihis. 

— Vett? Tõesti! 

Ja kiiresti oli ta näidatud suunas neile sõnadele tões- 
tust otsimas. ž 

Temagi jõi — jõi, kuni kadus janu. 

Nii siis — üks häda esialgu vähem, ehk saab teis- 
testki jagu. 

Juba märksa paremas meeleolus sammusid kõik kolm 
tagasi luubi poole. — Saaks nüüd selle ka madalalt lahti 
ning sõidukorda, siis võiks jalamaid asuda koduteele, — 
või vähemalt jõuaks Vormsi, küla alla; sealt saaks juba 
edasi — ja saaks ka süüa! 

Aga kui korraga ei saagi luupi lahti — või ei püsi 
luup enam veel — mis küll siis?! Kuidas nad siis siit 
tühjalt laiult pääsevad? Kui teeks õige suure tule, ehk 
mõni saarekülast tuleks paadiga vaatama. Aga vaevalt 
vist keegi nii pea tuleks, sest arvatakse, et on lõbusõit- 
jad, pealegi, kui nähakse nende luupi rannal. 

Asi on siiski paha! 

Vahepeal Hannes jooksis kiiruga oma õnge vaatama 
— nii huvi pärast, sest ega ju sealt loota midagi pole. 
Kuid, mis — kivi, mille külge õngenöör seotud, nagu 
liiguks ja nihkuks suure kivi pinnal! Ega ometi — ega 
ometi kala pole hakanud! Hannes teeb hiigla hüppeid, 
hoolimata oma riietest, mis märjaks saavad, ja jõuab 
suure kivi juure parajasti, kui õngenööri otsas olev kivi 
sellelt kavatseb vette libiseda. Tingimata üks kala vedib 
õngenööri — ja kindlasti üks suur kala. Kuid pea, nüüd 
oled sa käes! — Hannes veab ettevaatlikult, kuid suuri- 
mas sisemises ärrituses nööri sisse, ja eks olegi: otsas 
oh suur — — suur, ei hiigelahvenas. Kas on Hannes 
üldse nii suurt enne näinudki? Küll sipleb ja rapleb! Kui 
ta nüüd siiski viimasel hetkel veel otsast ära kukub!... 
Pea! — Armas Jumal! aita, et ei kuku! 

Lõppeks on siiski kala kivil ja Hannes kõhuli selle 
otsas, hoides saaki veel kahe käega lõpustest. ühtlasi 
kukkus ta karjuma ja seltsilisi juure hüüdma. Küll on 
ikka mürakas! see läheb veel kivilgi käest ära. Ja 
meeleheitel haarab kalur nööriotsas oleva kivi, hakates 


n 


) 
e 


40 


sellega kalale hoope pähe andma. See oli otsustav. Kala 
jäi vait, ja võidurõõmsalt ajas end Hannes kivil püsti, 
tõstes oma ootamatu saagi kahe käega uhkelt üles, juure- 
ruttavaile seltsilisile seda näidates. 

— Kuidas selle kätte said? kas tõesti ikka selle õn- 
gega? päris Voolja imestunult. 

— No küll on alles kala! Küll on ikka vahva ahve- 
nas! imetles Oskar. 


Nüüd oli Hannese tund. Suure heameele tõttu ei 
osanud ta õieti midagi vastata. Las olla Voolja kapten 
ja juhtida laeva, rääkigu Piilu kodus neist nüüd mis' 


tahes, las Oskar vahtida nüüd suu ammuli — tema on 
see, kes püüdis suure kala ja võib-olla päästis sellega 
teisedki näljast! Tehku nad seda järele! — Nüüd oli 


Hannese tund ja teised tunnustasid seda. 


Kui oli küllalt kala igast küljest vaadatud, uuritud, 
kuidas ta õnge otsa hakkas, raskust hinnatud, kusjuures 
Voolja arvas, et tingimata kaalub see mürakas noh oma 
kaks kilo ikka ära, siis tegi Hannes ettepaneku tuli üles 
teha ja kala küpsetada. See meeldis kõigile ja kuna õn- 
nelik kalur ise kala jäi puhastama, ruttasid teised suure 
õhinaga tulepuid otsima. Rannal ei olnud puudu meri- 
ajust, seal oli kuivi oksi ja isegi üksikuid puulaevult lan- 
genud halge, küünipõhjast toodi hakatuseks — sületäis 
kuiva roogu, Vooljal oli oma tasku-kraamilaos päris kor- 
ralik välgumihkel, — ja varsti loitis rannal suur lõke, 
mille ümber askeldades poisid end enam sugugi ei tunnud 
merehädalistena, tühja saare nälgivate vangidena, vaid 
selle uue maa tõsiste vallutajatena. See on rikas maa 
ja helde maa: siin leidsid nad uhke öömaja ja joogivett 
külluses; siin selle maa kalarikkas rannavees püüdsid nad 
ahvena, millist muidu suured kalamehedki harva näha 


saavad; selle maa kuulutavad nad omaks ja asuvad kord 


siia elama. Karloski võib tulla, kuid enne peab ta püha- 

likult tõotama, et ta neid edaspidi enam kunagi hädaohus 
maha ei jäta, sest võivad tulla ju ka ohuajad, kes teab. 
Ja omandusõigust tal saare peale ei ole, ehk olgu siis, et 
ta selle neilt edaspidi saavutab mingi erakordse teene 
eest. On siis tema selle saare vallutamisega mingit vaeva 
näinud! 

Nii igatahes arutasid oma asju ka indiaanlased laag- 
ritule ümber. Vahe siin oli ainult selles, et poistel käes- 
oleval hetkel puudus rahupiip, millest oma otsuste ja 
sõnade kinnitamiseks ning jäädvustamiseks mõne mahvi 
oleksid võinud tõmmata. Aga nüüd selle nii tähtsa asja 
puudumisel — ei tea, kas nende otsused ja õhulossid on 
ikka püsivad... 

Vahepeal oli lõke suurelt loitnud ja suits võis ikka 
küll kodurandagi ära paista. Suure = orgiga kõrvaldati 
nüüd ülejäänud tukid, ja söed ning tuline tuhk aeti ette- 
vaatlikult hunnikusse. Sinna sisse maeti kala kõige soo- 
musega. Aeg-ajalt asetati põlevaid tukke tuhahunniku 
ümber, et see püsiks ikka ühtlaselt palav, ja pöörati ka 
kala teisele küljele. Aga see küpses pikka, poisid ei lä- 
benud enam oodatagi. Lõppeks saabus siiski hetk, mil see 
tunnistati küpseks ja otsustati alata pidulikku söö- 
mingut. 

Oleks nüüd ainult veidi soola, siis oleks rõõm täielik! 
Siin muidu nii täiuslikus maailmas juhtub aga väga har- 
va, et rõõm on kõigiti täielik. 


9. Neil oli lihtsalt õnne. 


Nad oli joonud ja olid ka söönud, ning ei või öelda, 
et see oleks halvasti maitsenud. Kui kodused toidud va- 
hel pooltki nii head maitseksid!... Kalast oli kõigile jät- 
kunud, olgugi et noh, ka rohkemgi oleks ära kulunud. 

— Imelik ikka, et see kala sul õnge hakkas, sõnas 

Oskar pärast viimse suutäie neelamist kõrbenud soomus- 
tega nahatükki sütele tagasi visates. 

— Mis imelik see nii ikka on; mul oli ikka ka hea 
nõel, millest Hannes õnge tegi! Ega iga nõela otsa poleks 
juba hakanud, sähvas Voolja võimalikult ükskõiksel too- 
nil vahele. 

Hannesele see jutt aga sugugi ei meeldinud. — Või 
Voolja nõel!.. 

— Miks sa siis ise oma nõelaga kala ei tõmmanud. 
"Nüüd sinu hea nõel, aga kui õngele läksin, siis naersid! 
tõreles Hannes Voolja poole. 

— Ise valisite mind kapteniks, ja millal siis kapten 
enne on käinud meeskonnale kala püüdmas! püüdis 
Voolja end kaitsta. 

Hannes ise hindas oma õnnestunud kalapüüki otse 
erakordselt ja oli solvunud, et Voolja püüdis seda nagu 
veidi alahinnata, hariliku päevasündmusena paista lasta, 
— ja veel nüüd, kus kala söödud ja Voolja sellest kind- 
lasti mitte kõige vähema osa ei saanud! Mis siis, kui ta 
ise kala oleks püüdnud, ja veel niisuguse kala? Siis oleks 
kiitus ja uhkustus sellest kostnud kindlasti Hiiumaale. 

Hannes võis saada ägedaks, kui tal solvunult tuli oma 
asja kaitsta. Ja Voolja võis jälle jonnakalt vastu ajada, 
vahel päris rumal-jonnakalt. Seda teadis Oskar, ja mär- 
gates sädet Hannese silmas ning kõrgendatud häält, 
kartes, et siin võib äsjasöödud kalast veel tekkida tüli, 
otsustavalt sõnas vahele. 

— Oli ikka õnne asi: Hannesel oli õnne. Ja meil 
kõigil on täna olnud õnne: näe, leidsime vett. Ja arvan, 
et meil on täna veelgi õnne: saame ehk ka luubi lahti 
ja siit minema — minema siit õnnemaalt. 

Luubi ja ärasõidu mainimine viis poisid uutele mõ- 
tetele. Jah, päike on juba pea lõunas, aga nad pole luubi 
päästmiseks veel midagi teinud. Ega nad ometi teist ööd 

enam taha siia jääda — nälgima ja koonutama! Vaevalt 
nad veel teist korda säärast kala saavad ja siis luti kas 
või kive. Ja nad tõusid ning läksid luubi poole vaatama, 
mis selle päästmiseks teha saab. — Voolja aga harutles 
ikka endamisi, et kuidas see kala, säärane vana tark vee- 
loom, ikka Hannesele õnge hakkas! Nende suurte tõu- 
kudega sealt adru alt katsub ta tingimata ka ise kord 
õnne. — Ja säärase viletsa õngega veel kui täna! Imelik 
jah! 

Imelik, jah! mõtles tingimata ka kalatükk ta kõhus, 
— kuidas ta ometi, säärane vana tark kala, niisuguse vi- 
letsa õnge otsa hakkas ja end välja laskis vedada! 

Imelik! 

Aga eks õnn ole ju alati imelik. 


10. Jõu ja nõuga päästetöil. 

Luubi juures leiti, et vigasel küljelaual pole uut häda 
midagi, ainult triivida tahab uuesti, ja et kiil on luubil ka 
ikka alles all, kuigi teadmata, kui otse ja kindlasti. 

Laevas sai ka Voolja ühes kapteniõigustega / oma 
rahu tagasi, mida see , imelik“ kala äsja oli seganud, ja 
varsti ta kamandas: 

— Luup tuleb jälle samuti tühjaks teha, nagu eile 
hommikul. Pallast ja põrandad välja! 

Sellest tööst haarati kolmekesi kinni, ja varsti oligi 
see tehtud. 

Pump välja ja vett lööma! kõlas järgmine käsklus. 

Hannes seadis pumba üles ja hoidis seda kohal, Os- 
kar tõmbas mis suutis. Voolja ise aga otsis üles vana 
varreta kastruli ja hakkas sellega kõigest jõust vett üle 
parda välja loopima. 

Varsti oligi luup veest tühi, seda nirises aga õige tu- 
gevasti juure. 

Oli vaja laev kallutada teisele küljele, nii et lekkiv 
külg veepeale tuleks ja seda triivida saaks. Kuid olgugi, 
et laev nüüd pallasti, vee ja muu lahtise kraami välja- 
toimetamise tagajärjel märksa püstimal seisis, nõudis 
selle üle kiilu ajamine ikkagi omajagu jõudu. Oli nüüd 
Voolja muidu mis ta oli, mere- ja laevaküsimusis oli ta 
ikkagi osav ja oma kaptenitiitli auga ära teeninud: ka 
siingi leidis ta kergesti nõu. Ta kamandas mõlemad 
seltsilised laeva kallakupoolse külje alla tõstma, ise aga 
päästis alt lahti fokafalli, sest see oli uus ja tugev, si- 
dus sellele otsa veel ühe teise laevas leiduva köiejupi ja 
läks nüüd selle pika, mastiplokis kinnioleva nööriga lae- 
va teisele küljele tõmbama. Nii mastilt tõmmates oli 
tõmbejõud muidugi mitmekordne, ja — üks... kaks... 
kolm!... kõigi ühisel jõul tõusiski laev püsti kiilule ja 
kaldus sealt edasi paremale küljele. 

Hurraa! nõu ikka aitab, kui jõud on napp. 

— Las nüüd natuke kuivab, siis vaatame triivi üle, 
ja siis pole muud kui veame luubi lahti, ütles Voolja, 
ise aga hakkas mõtlema, kuidas seda küll teha, sest kol- 
mekesi, ainult oma jõuga, nad seda - nii lihtsalt nüüd 
küll ei suuda. Talle tuli meele. Kord olid suvitajad 
suure luubiga kaunis priske tuulega nii tugevasti kinni 
istunud, et ise kuidagi enam lahti ei saanud. .Siis läksid 
neile luubimehed rannalt appi, tõid sõitjad maale ja võt- 
sid ka luubi lahti. Hm, ta teab nüüd küll, kuidas nad 
seda tegid; ta oli ju päästeluubiga kaasas olnud ja isegi 
aidanud. Kui see aga siin õnnestub, sest abinõud on ju 
siin räbalad ja abi ka vähe? Aga peab katsuma. 

Jah, nii küll poleks saanud edasi sõita, sest külje- 
lauast oli eilne triiv mitmest kohast väljas ja lekk see- 
tõttu päris tugev. Aga triivtakku ju oli ja oskust täna 
juba eilsest rohkem, nii et pea olid kõik ligipääsulised 
lekikohad uuesti kinni triivitud, nii hästi või halvasti kui 

see nüüd oli. Aga oludega arvestades ikka kaunis hästi. 
Otsekohe nüüd ära küll ei vaju, olgugi et ehk tihti ja 
tublisti peab pumpama. Veel kord pumbati vesi välja, 
et laeva nii palju kergitada kui iganes võimalik, ja siis 
algas see suurim töö — laeva madalalt lahtivõtt. 

Vooljal näis olevat usku asjasse, teistel aga küll“vähe, 
olgu siis, et Oskar lootis õnnele. — Nüüd hakkas aga 
Voolja tegutsema. 

Kõigepealt uuris ta täpsalt järele, mis suunas vesi 
luubilt lähtudes kõige lähemalt süveneb. Siis käskis ta 
Oskarit ja Hannest ankru sealt ära tuua, kuhu see eile 
õhtul heideti, ning asetas selle laevast paremale poole, tää- 
vist umbes 8—9 meetri kaugusele tugevasti merepõhja. 
See tehtud, kinnitas ta fokafalli lahtise otsa — jälle, et 
see oli nööridest kõige tugevam — ankruketi ühe lüli 
külge, ja nüüd hakkasid kõik kolm Voolja kamandul falli 
teisest otsast hiivama. Laev hakkaski sügavasti kal- 
duma paremale küljele. 

— Kui ainult plokk peaks! muretses Voolja. Aga 
plokk oli tugevasti masti küljes ja pidas. 

— Vaata ikka, et vant peab! kui see järele annab, 
tuleb kogu mast kõige plokiga merde, parandas omalt 
poolt Hannes. 


Aga vasakpoolne vant, millel kogu pinevus nüüd la- 
sus, polnudki kuigi usaldatav. Tuli nöör järele anda, 
laev vanasse seisandisse lasta ja vant igatahes uuesti kin- 
nitada. ühe vaba köieotsaga oli see varsti tehtud. 


— Vaat, me peame nüüd laeva nii küljeli tõmbama, 
et ta juba küljepõntsal ujuma hakkab ning kiilu põhjast 
lahti kergitab. Ja kui vähegi juba läheb, siis peame kat- 
suma laeva kõigest jõust siit ära sügava peale lükata, se- 
letas Voolja oma plaani teistele. — Kui saaksime - viis 
meetritki edasi, siis ta juba peaaegu ujuks! - Aga nüüd 

peame pingutama, sest kui me laeva nii lahti ei saa, siis 
tei saa me teda üldsegi lahti, lisas ta siis. 

Poisid asetusid kõik luubi paremale pardale ja siis 
asusid kõigest jõust nöörist tõmbama. Uuesti kaldus laev 
paremale küljele, parras oli juba pea vees — seal korraga 
tundsid tõmbajad nööri järele andvat, laev lõi end järsku 
tagasi, ja järgmisel hetkel leidsid poisid end kõik kolme- 
kesi laeva kõrval pikali vees, fallinöör ikka veel peos. — 
Esimese ehmatusega ei osatud midagi mõelda ega öelda, 
vaid ruttu kargasid poisid vees jalule ja jäid veest nõr- 
guvate riiete ja lahtiste suudega vahtima, mis õieti on 
juhtunud: Kas on mast pooleks, nöör katki või plokk alla 
tulnud? — Aga ei paistnud olevat üht ega teist. 

Korraga ütles Hannes: 

— Toru sõlm! 

Ei saadud kohe aru, mis sõlm; kuid siis: 

— Noojah, sina seanahk! Millal Toru enne õiget sõlme 
on osanud siduda! Seda oleksime juba pidanud teadma! 
Aga kus, kapten — —! Seo enne sõlm, nii et peab, ja 
hakka siis kapteniks! Nüüd oleme sinu, logardi, pärast 
kõik märjad! 

See oli Oskar, kes kirus, ja ähvardavalt astus ta 
Voolja poole. 

See taganes veidi, pahvatas aga siis vastu: 

— Sina, vilets, ei oleks teadnudki kuhu ja mida sõlmi- 
da! Mis sa veel räägid! Eks sa sidunud ise! Sina luupi 
juba siit lahti ei võta. Sinu poolest võime siin kas või 
nädal aega istuda ja nälgida. Et sõlm ei pidanud — noh, 
mis siis on? Nüüd sa tead, nüüd sõlmi ise uuesti!... 
Kas mina siis teadsin, et nii tugevasti vedib? Mis sa tuled 
rääkima! 

— No, kui sa juba kord sõlme panid, siis oleksid pi- 
danud ka panema, nii et peab! tuli nüüd ka Hannes va- 

hele. — Nüüd sõlmige ja vedige ise, kui tahate! Ma ei 
tulegi enam tõmbama. 

Ja läks kaldale, tõmbas märjad riided seljast, väänas 
ja seadis palavale kivile vastu päikest kuivama. 

Varsti olid ka teiste riided sealsamas lähedal, ja 
kolm alasti poissi pikutasid päikese käes, igaüks ise poole 
vahtides, sõnagi lausumata. 

Kogu see päästekatse oli ometi Voolja mõte ja ette- 
võte; ja tal oli selle äparduse pärast ikka teataval määral 
piinlik ka. Kes sellele sõlmele teadis nii rõhku panna! Ega 
oleks veel midagi olnud, poleks nad mitte nii lollisti üle 
parda kukkunud. Aga ta tahab ometi näidata, et ta ka- 
vatsus on õige ja et nii luubi lahti saab. Kas või üksi- 
päini. 

Sõnalausumata tõusis ta ja läks luubi juure tagasi. 
Selgus, et fall oli kukkumisel plokist hoopis välja joos- 
nud. Agata oskas ju ronida — ja varsti oli ta otsa jälle 
plokist läbi viinud. See tehtud, läks ta uuesti sõlmima, 
võttis kümmekond ketilüli lähemalt, et jääks sõlme jaoks 
rohkem nööri, ja sõlmis siis — vihaselt, üks, kaks, kolm, 
neli, viis sõlme peale. Ja siis veel proovis ning sikutas — 
see järele ei tohi anda, tulgu nüüd kas või mast maha! 
Läks siis pardale ja hakkas natukehaaval pingutama; 
otsa pani naabi alla ja kui oli veidi pingutanud, kinnitas 
selle. Nii vähehaaval edasi, ja luup kaldus juba jälle 
märksa paremale küljele. 


Kaks poissi rannal vaatasid seda toimingut tummalt 
pealt; lõppeks aga, kojupääsmise lootusest ja üldse tege- 
vushimust aetud, tõusid mõlemad, haarasid Voolja kõrval 
nöörist ja asusid uuesti tõmbama. Sest nad teadsid, et 
kui keegi neist oskab luubi lahti võtta, siis ikka ainult 
Voolja — noh, olgu siis juba kõik ühes koos. 

Keegi ei rääkinud sõnagi. 

Näis, nagu oleks läinud harilik jutv ja hüüatuste 

energia nüüd tummalt töötades kätesse lisaks, sest laev 
kaldus nüüd õige tugevasti. Veel kord — aga juba pidas 
kapten jälle tarvilikuks kamandada: — korraga! veel 
kord — üks, kaks... kolm! Pidage nüüd, ma kinnitan 
falli naabile! Nii, enam ei või — parras läheb juba vee 
alla. — Katsume nüüd lükata. 

Igaüks pani välja oma viimse jõu. Siis kargasid 
kõik vette ja katsusid lükata. Ega midagi, ehk saab veel 
jagu. — Kiil oli ikka veel kinni, eriti ahtripoolt, aga külje- 
rõntsal kandis juba õige tugevasti. 

— Lükkame nüüd otse edasi: üks — kaks — — 
rammuga! LI 

Kõik tõukasid mis suutsid, ja — eks liikunudki kp 
veidi. — Nüüd mitte jätta — edasi! 

— Üks — "kaks. — — korraga! 

Ja jälle nihkus veidi edasi. d 

— Kui nii viis meetritki edasi saame, siis on suur 
häda möödas, avaldas Voolja lootust. 

Tagajärgedega tõusis ka tööõhin; üleni higised, töö- 
tasid poisid. 

Kõlas nüüd juba ühest suust: 

— Üks — kaks — — 'sikuta! 

Aga korraga luup enam ei nihkunud, rebi kas või 
hing välja. Voolja hakkas takistuse põhjust uurima ja 
leidiski, et kiil istub kinni ühel lamedal, põhjast veidi 
väljaulatuval kivil. 

Peeti nõu. Et kivi kõrvaldada, seks on ta liig suur; 
luupi katsuda kuidagi edasi lükata või hiivata oleks as- 
jatu, sest siis läheks ta ahtri poolt, mis veidi sügavamalt 
vees, veel enam kinni. Ainuke abinõu on: katsuda kiilu 
kivilt paremale poole maha libistada. Aga just seal pool 
on kiviserval väike tõus ees, kuna vasakule poole on li- 
bask. Kuid sinna poole liikata ei saa, siis jääks kivi luubi 
külje alla, ja kuigi põnts kuidagi sealt üle ujuks — ka 

ankrukett ja laeva küljeli hoidev pinguli nöör ei laseks 
teda enam vasakule. Nii siis peab katsuma ikkagi pare- 
male nihutada, olgugi üle kivi kõrgema serva. 

— Falli vaja uuesti pingutada, kamandas Voolja, — 
vast kerkib kiil veel natuke, — ja lükates on ta ka juba 
veidi lõdvenenud. 

See ei olnud kerge ülesanne, kuid tehtud ta sai. 


— Otsige rannalt paar pikka.roigast hoovadeks, 
käskles Voolja edasi ja asus ise vana kastruliga vahepeal 
laeva kogunenud vett välja loopima. — Kuid hoovapuude 
otsimine polnud sugugi nii lihtne asi. Väikesi roikaid oli 
kaldal küll, kuid ei ainustki pikemat puud või latiotsa. 
Mõtlesid kord juba küünikatusest roovlati välja kiskuda, 
kuid et seegi polnud kerge töö ja pealegi võis tekitada 
pahandusi ning sekeldusi, loobuti sellest. Viimaks, kau- 
gemal, avamerepoolsel rannal leiti üks suur männioks. Kui 
sellel vähemad oksad küljest laasida, saaks hoova. See 
siis tassiti kohale ja püüti niivõrd ülesandele vastavaks 
muuta kui sai. 

Vahepeal oli Voolja luubis oleva sama vana kastruli 
äärega kaevanud väikese kanali kivi kõrvale ja sealt kiilu 
sihis mööda mere põhja sügavamale poole edasi. Kui nüüd 
õnnestub kiil sinna sisse nihutada, siis peaks vist saama 
juba küll hulga paremini edasi. Seati siis suur männioks 
ahtripoolt otse kiilu alla ja hakati hoovama. Kuid selle 
asemel, et kohalt nihkuda, hakkas laev kivil kui teljel 
pöörduma. Ei aidanud muud kui toodi juure paar suu- 
remat pallastkivi ja asetati need ette täävi kohale kiilu 
vastu põhja. Nüüd uuesti hoovates ei saanud laev enam 
pöörelda ja pidi andma järele. 

ks = Kaks —  — j0uga! 

— Hüva, nüüd ahtrisse kivid vastu ja täävi poolt sa- 
muti hoovata! 

Hangiti eest kivid välja ja asetati taha. Ja siis 
uuesti: 

— üks — kaks — — korraga! 

Jälle nihkus. Nüüd veel kord tagant. 

— Hurra, ahter on kanalis! Nüüd eest veidi niisama, 
ilma hoovata — läheb!... 

Ja kogu laev oligi kivilt maas. 

Poisid olid väsinud, päike paistis kõrvetavalt, kuid 
selle õnnestumise järele ei läbetud jääda puhkama. Edasi 
— edasi, kuni laev ujub! 

Kanalist oli abi; juba märksa kergem oli laeva edasi 
lohistada. Nii saadi kogu jõudu ja oskust pingutades 
umbes kolm meetrit edasi. Siin tuli aga veel viimne ta- 
kistus. Voolja oli oma kastruliservaga kanali kaevanud 
otsesihis edasi, arvestamata sellega, et ankrukett ja pin- 
guli fallinöör laeva ei luba päris ses sihis liikuda, vaid 
veidi ankru ja laeva kallaku poole kaares. Juba oligi kiil 
kanaliserval ega tahtnud enam edasi lohiseda. Aga see 
viga oli kerge parandada, ja varsti oligi kanal ka uues 
sihis veetud. Uuesti asuti lükkama — jälle nihkus. — 
Nüüd, nüüd veel! Ka sügavamaks muutub juba. — Ujub!! 
Veel kord! Pea! 

Voolja asus masti juure. 

— Ma annan nüüd fallinööri natukehaaval järele, te 
aga lükake edasi! Oota! Nüüd! 

Veel veidi ettevaatlikku nihutamist ja jõupingutust, 
ning laev ujus — ujus päris püsti, mast sirge kui 
küünal. 


11. Jälle purjede all. 


Poisid olid rõõmsad, südamest rõõmsad. Ja Voolja 
oli uhke, hinge põhjani endaga rahul. Just samuti nagu 
Hannes kalapüügi puhul või veel rohkemgi. Kogu see 

päästetöö oli peamiselt tema töö, tema teene! Teised 
olid küll aidanud, kuid oskus ja algatus oli tema. Au 
jääb siin ikkagi temale! 

Ja ega vaielnudki keegi selle vastu. Nüüd oli veel vaja 
ankur sügavamale viia, ja siis võis puhata. Lähemale ran- 
namurule sirututigi. Kuid ei olnud seal kaua asu, sest janu, 
mis suure askeldusega, liiatigi vees olles, oli nagu vahet pi- 
danud, hakkas nüüd päikesesoojas uuesti tunduma. Aga 
mõni häda, vett ju on. Ja uuesti käidi veeloigukesis joomas. 
Seal oli aga vesi tublisti vähenenud, sest enam kui poole- 
päevane päikeselõõsk oli teinud oma töö. Homme poleks 
seal enam tilkagi. Vee maitsegi oli juba halvem, kuid 
siiski joodi niipalju kui suudeti, sest kes teab, millal jälle 
saab. 

— Nüüd pole enam muud kui katsume, et siit mine- 
ma saame, algas Hannes. 

— Jah, mis siin veel oodata, tõendas Oskar takka. 

— Läki siis laeva — ja purjede alla! kinnitas otsust 
käsklusega Voolja. 

Luubi juure tagasi saabudes asetati kõigepealt pallast- 
kivid ja põrandad kohale, siis riietuti ja heisati purjed. 
Ankrut hiivates oli aeg juba kaugelt pealelõunane, tuul 
oli aga vaikne, nii et nad ka siis, kui teel mingit äpardust 
ega takistust ei juhtu, ikkagi enne hilisõhtut koju ei 
jõuaks. Kodustele tekitab see muidugi uut muret, kuid — 
küll nad juba saabuvad; ega nad nüüd enam kuhugi mu- 
jale lähe. 

Uuesti kuuldus laevaninas tasast veelaksumist. See 
ei põhjustanud aga enam sääraseid esmajõulisi rõõmu- 
tundeid kui eile hommikul välja sõites, mil mindi vastu 
uuele, rõõmsalt ärevale tundmatule, mil eeloleva suure sõidu 
võlu oli alles täisjõuline, nii täisjõuline ja vallutav kui ta 
üldse võib olla, — täna tundus kõik natuke teisiti. Oli 
siiski tõsine rõõm end jälle tunda laineil vabalt hõljuvas 

- Taevas, näha ja kuulata selle ühetasast, kuigi aeglast edasi- 
liikumist. Kuid see rõõm oli enam sissepoole pöördud, mitte 
nii väga väljapahvatav. Nüüd oli igaühel mõtelda palju, 
vaikselt enda ette mõtelda. Tundus, nagu sõidaksid nad 
nüüd kodu poole õnnestunud retke suure saagiga, rohke 
varandussälitisega. Ja igaühel neist on sellest osa, see- 
pärast oli nüüd ka igal endamisi mõtlemist ja arvestamist, 
kui suur see osa just tema kohta oleks ja kuidas sellest 
pärast kodus välja lüüa võimalikult suuremat kasu. Han- 
nese kasuosa kaaluvam, väärikam ese oli vastuvaidlemata 
suure kala püük, Voolja pidas kindlasti oma arvel luubi- 
päästu ja üldse oma kapteniksolu, Oskar leidis, et ta on 
kõigist võtnud osa, ja ilma temata oleks vaevalt mingi asi 
nii korda läinud nagu nüüd, mil kogu nende ettevõte hak- 
kab tõesti võtma mingit kangelaslikku ilmet. Ja päris ilma 
ei ole Karloski, sest tema kummaline laevast põgenemine 
ei ole sugugi igapäevane asi, vaid aitab seegi teha nende 
suurt sõitu silmapaistvamaks. 


Aga sellest, millest mõeldi, ei kõneldud, või siis ainult 
ääri-veeri. Juttu oli poistel üldse vähe ja aineks oli möö- 
dunud päevade sündmuste üksikasjad, nii üldiselt, ja 
ka see, kuidas neid arvatavasti kodus vastu võetakse, mis 
nad siis ütlevad ja seletavad ja kuidas nad tarbekorral 
üksteist aitavad välja rääkida. 


Jälle jäi vasakule veelinnurohke Vormsi rannavesi; 
kodulinna tornid paistsid kaugelt. Päikesel näis aga ole- 
vat kiire õhtuleminekuga, tuul oli vaikne; kindlasti nad ei 
jõua koju enne ööd. Linnast nende poole tulemas oli mitu 
paadipurje. Lähemale jõudes tundsid nad ära tuttava 
Vormsi kalapaadi, mis nende rannal peatus. Otsustati 
hoida juure ja küsida mis uudist. Aga paatide möödudes 
oli ka neid ära tuntud, ja enne kui poisid jõudsid midagi 
küsida, hüüti neile teisest paadist: 

— Poisid, võrukaelad, kust te tulete? Linnas otsi- 
takse teid. 

— Kes otsib? hüüdis Voolja vastu. 

— Küll näete, oli vastus, ja paadid juba kaugenesid, 
ei saanud enam juttu jätkata. 

— Või hullu, otsitakse! arutas Hannes. — Ega tea 
veel, mis nad kõik arvavad ja räägivad? Või on Piilu ehk 
midagi loranud? 

Otsitakse. Tähendab, neil tuleb ikka oma sõidust 
enam-vähem aru anda. Aga küllap nad seda juba oska- 
vad. Eks näe. 

Neil tuli ühiselt välja astuda — see teadmine lähen- 
das neid jälle uuesti, sest kahe viimase päeva huviainete 
saagi salajasel ja avalikul jagamisel olid nad nagu igaüks 
veidi oma poole hakanud vedama. 

Parim inimeste lähendaja on ühine hädaoht. Vool- 
jal oli seda hädaohtu küll võrdlemisi kõige vähem, kuid 
ühiseist läbielamusist võttis ka tema osa. 

— Tule ka rooli, kutsus ta Hannest. Viimane oli seda 
ammugi juba oodanud — tahtis seda isegi hakata nõudma. 

Roolis sai olla Hannes ja sai olla ka Oskar. Tee ja 
aeg oli ees pikk — jätkus kõigile. 


12. Karlos ja kodused. 


Karlos ei ilmunud lõunale, kuid see ei teinud kedagi 
rahutuks, sest nüüd, suvel, poiste mereäärsete mängude 
aegu, võis ju seda vahest juhtuda. 

Karlos ei ilmunud aga ka pärast lõunat, ja kui hakati 
valmistama õhtusööki, saadeti Karlose nooremaist venda- 
dest suurim mereääre kadunut otsima või vähemalt ta 
kohta mingit teadet hankima. See jälgur täitis aga oma 
ülesande nähtavasti halvasti, sest ta ei toonud kaasa ei 
otsitavat ega ka mingit sõnumit temast. 

— Kus see poiss ometi võiks olla? juurdles õhtu- 
laual ema. — Varem pole ta ju kunagi ilma teatamata 
kogu päevaks ära läinud! 

Ja isa poole: 

— Sa mine õige kuula mereääres järele. Vahest teab 
keegi poisist midagi. 

Pärast õhtusööki läkski isa linna paadisillale, kuid 
sealolevad üksikud tuttavad ei teadnud asjast midagi. 

Varsti saabus paadisillale ka Hannese ema sama kü- 
simusega. 

Nii siis — poisid on kindlasti ühiselt läinud. Aga 
kuhu siis? 

Hannese ema, kuulda saades, et ka Karlos kadunud, 
läks kohe selle ema poole, et lugu ühiselt arutada. Ega 
siis nende pojad — siin peab kindlasti olema veel keegi 
eestvedaja, kes poisid nii teadmata ära on ahvatlenud! 

Kes muud küll kui Voolja — see on ju säärane ka- 
sak! Ja varsti oligi neil viimase vanaemalt teada, et ka 
Voolja on kadunud. Seal ta siis on! Eks ma öelnud! Peak- 
sime päris ära keelama selle poisiga läbikäimise. 

Aga midagi ei teatud ette võtta. Vahest ehk tulevad 
veel hilisõhtul, 

Murega valmistuti sel õhtul magamaminekule. Toa- 
uks jäeti esialgu lukust lahti — nii igaks juhuks. 

Ema pahandas ka natuke isaga,, et see poisile seni 
on lubanud liig suure vabaduse. Kogu päeva aina mere- 
ääres, ei tea neist seal midagi. Teab, kuidas see asi veel 
lõpeb! 

Aga seal korraga saabuski Karlos — tolmune, väsi- 
nud ja näljane. 

Ei tulnud pahandamisest palju midagi välja. Oli tar- 
vis kogu lugu selgitada algusest peale. — Ja siis Karlos 
jutustas huvitavaid asju: kuidas nad läksid, mis juhtus 
ja kuidas ta tagasi sai. 

— Ja teised ikka läksidki Hiiumaale? ahastas ema. 
Talle tuli meele Hannese ema, ja pisarad tungisid silma. 


— Küllap vist, nii see pidi ikka jääma, — aga kes 


neid teab, seletas Karlos. 

Ema oli ütlemata uhke oma pojule, et see oli osanud 
end sellest kambast välja poetada. Tal on ikka tõesti hea 
poeg. Ja kui isa võttis hoogu veidi tõrelemiseks, siis sum- 
butas ema selle kohe. 

Oli juba väga hilja. Kas minna siiski veel Hannese 
emale ka asjast teatama? Kuid süda ei anna rahu; peab 
ikka minema. Vaene proua Heinsoo! 

Kui viimane asjast kuulis, oli ta üpris ehmunud. Või 
nemad lähevad salaja ära ja omapead kaugele merele! Kui 
nad nüüd seal upuvad!.. Aga teha pole midagi, peab nüüd 
homseni ootama ja siis vaatama, mis saab. 

Möödus öö; poisid ei olnud ikkagi ilmunud. 

Teisel hommikul juba õige aegsasti oli Hannnese isa 
mereääres; varsti tuli ka ema järele. Kuid kadunud me- 
resõitjaist polnud mingisuguseid uusi teateid. 

Saabus järjekordsele hommikusele jutlemisele ranna- 
sõpruskond. Ilmus rannale ka Karlos, sest ta aimas, et 
seni, kui teised on veel ära, on ta teataval määral päeva- 
kangelane ja huvi keskpunkt. Ja ta ei eksinud, sest ikka 
jälle pidi ta vastama küsimustele ja jutustama eilse päeva 
üksikasju. Seda asjaolu otsustas ja oskas poiss kasutada. 
Ta oli laevast põgenenud nii-öelda isiklikel põhjusil; õigu- 
poolest ei peaks see sugugi mõjutama tema ja laevajäänud 
mänguseltsiliste ammuloodud ühtekuuluvust, mingit varju 
heitma nende ühisele, seekord nähtavasti tõesti ikka suu- 
rele ettevõttele, mis praegugi veel kestab, kuigi ilma te- 
mata. Küllap teisedki tema sammust ja kogu asjast nii 
aru saavad. Sellest trööstivast mõttest hoolimata tundis 
ta endal siiski teiste etteheiteid ja oli valmis kasutama iga 
juhust teistele mingiga kasulik olla, endale teiste ees tee- 

neid teenida, et sellega oma erilist sammu kuidagi vaban- 
dada, sellele isegi mõtte ja väärtuse anda. Nii 
siis laskis ta jutustusis ja vastuseis kogu lugu paista 
väga kangelaslikult: Nad kõik neli läksid Muhu väina 
saari ja laide uurima. Tema öine tagasitulek oli tin- 
gitud erilisist tarbeist; see oli kõik nii ette nähtud ja 
vältimatu. Juhtuks näit. teistega kaugel vetel mingi õn- 
netus — kes toimetaks siis neile abi, kui teda ei oleks ko- 
hal? Aga esialgu ei ole ju veel mingit hädaohtu. Kes siis 
pidi need ülesanded endale võtma, kui mitte tema, noorem 
madrus? Kapten ja tüürimees ei oleks võinud ju laevast 
lahkuda, — ja igaüht ei või ju ka neile ülesannetele usal- 
 dada! Kus kadunud meresõitjad just praegu viibivad ja 
mis nad toimivad, seda ta muidugi täpsalt ei tea, aga 
kuigi ta teaks, ei tohiks ta sellest rääkida, sest esialgu ole- 
vat see kõik veel saladus. Ja, lõppeks, ega siis nemad ole 
jooksikud! Ta pidi ju ometi tulema kodustele ettevõttest 
ja asjaoludest teatama. Väljasõit oli olnud nii ootamatult 
kiire. 

Saladus! See mõte oli Karlosele tulnud järsku, kuid 
hakkas nüüd kangesti meeldima. Nende sõidu sihid, ees- 
märgid ja toimingud — kõik mingi saladus! Kui nüüd tõe- 
poolest asi kuidagi nii välja kukuks — küll oleks tore! 
Aga seni kõik passib ju selleks väga hästi — ja kes veel 
teab, kuidas nad saabuvad! 

Ning ikka salapärasemaks ja mõistatuslikumaks muu- 
tusid Karlose jutud. 

Lugu oli kuulajaile ja küsijaile tõepoolest huvitav, 
kuid meister Loorentsil kippus sellest ikkagi minema hing 
täis, ja ta kärgatas, et poisid oma lollis rumaluses ajavad 
selle mädanenud laevaloguga asja viimaks nii kaugele, et 
teistel tuleb minna veest õngitsema nende laipu. Tagasi 
tulles, kui nad üldse tulevad, peaks neil igaühel olema ke- 
retäis soolas — Karlosel samuti. Või nemad mängivad 

juba suuri meremehi! Alles siis saab neist meremehed, 
kui neile kord tuharaist pähe on tuuseldatud, et merel on 
ettevaatus kõige tarkuse ja oskuse ema! 

Karlos olekski juba sattunud selleks toiminguks kär- 
kiva meistri käte vahele, poleks ta mitte õigel ajal osanud 
asuda aupaklikku kaugusse. 

Kuid kõik see kangelasluule ei suutnud tarviliselt lo- 
hutada kadunud poiste koduseid. 

Mmformeeriti asjaoludest ka Oskari vanemaid; seal 
majas valitses samuti mure poja pärast. Ainult Voolja 
vanaema näis suhtuvat kogu loosse ükskõikselt. Voolja 
oli ju ennegi omapead elanud, ja ega ta esimest korda tead- 
matult kodunt ole ära. 


Nähes aga Hannese ema südamevalu tuli tallegi pi- 
sar silma, ja ta ohkas, et hoiaks ometi Jumal ise neid ru- 
malaid lapsi, ei ta vanainimene saa siin midagi aidata! Mil- 
lal nad ometi kasvavad kord targemaks ja võtaväd oidu 
pähe! 

Oskari isa läks sadamasse ja kuulas Vormsist tulnud 
paadimeestelt, kas on nähtud eile nende rannas väikest 
luupi kolme poisiga, või on keegi neid kuski merel koha- 
nud. Aga ei Vormsi mehed ega ka teised saarlased polnud 
poisse näinud. Telefoneeris siis veel Vormsi vallamajja, 
et kui neist midagi sealpool ilmsiks tuleb, siis paluks tea- 
tada, ja siis, igaks juhuks, kõlistas veel Hiiu Heltermaale, 
sest kes torme teab — viimaks panidki otse üle mere! Us- 
kuda pole midagi. — Ja kui siis veel äsja silduvalt ranna- 
valvelaevalt kadunute kohta ka tagajärjetult teateid oli 
palutud, ei osatud enam midagi võtta ette, — tuli lihtsalt 
oodata. Lohutuseks oli see, et ilm oli olnud kogu aeg ilus, 
välja arvatud öine kõuepagi. Läks poistel korda seda väl- 
tida, siis ei peaks olema just liig tõsist hädaohtu; nad ju 
suured poisid ega ole esimest korda merel, olgugi et oma- 
pead ikkagi küll esimest korda. Lohutust ju leidub, kui 


ka 

seda otsitakse, ja see suudab meeli isegi suurel määral 
rahustada, halvemaid oletusi ära hoida, — aga sealsamas 
kerkis ikka jälle silmi ette poiste ähvardavalt hädaoht- 
lik alus ning puges pähe kui painaja mõte öisest kõuepa- 
gist. — Need lihunik Peetruse poisid, joomarid niisugu- 
sed, tuleks kaevata kohtusse, et nad oma laevalogu jul- 
gevad anda laste kätte uputussõiduks! Ja nende laev tu- 
leks otsekohe lõhkuda tulepuieks! Kuigi poleks veel sün- 
dinud mingit õnnetust, aga pahandust ja südamevalu on 
sellest saanud juba küllalt. 

Et kuni lõunani poiste küsimuses midagi ei selgunud, 
läks Hannese ema omapead meister Loorentsi poole ja pa- 
lus teda oma luubiga sõita poisse otsima. Meister oli aga 
vahepeal kõik looga seotud võimalused poolt ja vastu kaa- 
lunud ja tulnud otsusele, et pole veel mingit põhjust mu- 
retsemiseks. Hommikul pole keegi viitsinud ega ka osa- 
nud tõsiselt asjale suhtuda, seepärast ka kõiksugu oletu- 
sed ja kartused. — See meistri arvamine rahustas tea- 
taval määral proua Heinsood, ei suutnud aga emasüdamest 
siiski peletada iga tunniga tugevamaks muutuvaid halbu 
oletusi. Neid ei suuda peletada ka kõige arukam ja tõenäo- 
lisemgi seletus, ehk siis vahest ainult üsna ajutiseks, et 
pärast seda suurema hooga tagasi tulla. Ainult poeg siin 
ta käekõrval päästaks ta südamevalust. Ja ta palus meist- 
rit ikkagi sõita. Viimasel olid aga tänaseks vist teised 
plaanid, seepärast ta püüdis prouat veel kord veenda selle 
ettevõtte otstarbetuses. 


— Vaadake, proua Heinsoo, oleks poiste luup tõesti 
olnud nii väga hädaohtlik lekk, siis oleksid nad juba siin- 
samas lahes randade läheduses ära vajunud. Aga nagu 
Karlose jutust selgub, on nad oma laeva triivinud ja veel 
õhtu eel kindlasti veel püsinud. Leki oleks võinud suuren- 
dada või neid koguni kummutada öine kõuepagin, kui nad 
sel ajal oleksid juhtunud olema just avamerel purjede all, 

aga vaevalt nad seal olid, sest tõesti raske on usku 2, et 
nad hommikust saadik söömata-joomata õhtul “4 
mööda avamerele purjetasid. Pealegi vaikis tuul õhitud 
nii et nad kindlasti saarte ja laidude vahelt välja ei jõud- 
nudki. Kõige tõenäolisem on siis, et nad kuski maale läk- 
sid, et ööbida. Tuuleolusid arvestades ei olnud neil iga- 
tahes kerge Vormsi pääseda, nii on päris loomulik, et 
Vormsi mehed neid pole näinud. Oleks neil olnud mingi õn- 
netus, siis oleks sellest ka mingit jälge järele jäänud, on 
ju seal luubis lahtiseid põrandaid, pingilaudu ja muud uju- 
vat kraami, kuid seni pole midagi leitud ajumas, olgugi 
et täna ennelõunat paate igalt poolt on saabunud. Et nad 
veel täna hommikul edasi avamerele sõitsid, see on vas 
valt oletatav. 

— Agamiks nad siis juba tagasi ei ole? ahastas prona 
Heinsoo. | 

— Jah, seda olen ma isegi mõelnud. Tänase tuulega 
võiksid nad olla juba kodus. Ainult kui nad ehk eile õhtul 
lõuna poole hoidsid ja Liialaiule välja jõudsid, sealt oleks 
neil nüüd vastu tuult tulla ega jõuaks nii kiiresti. Aga va- 
hest põõnutavad kuski päikese käes ega mõtlegi teiste mu- 
redele. “Neil ju aega küllalt. — Aga endamisi mõtles meis- 
ter: — Kui nad aga kuhugi kinni pole sõitnud ja nüüd 
üldse kohast ei pääse? Kuid seda mõtet ta ei avaldanud. 

Proua palus aga edasi, ja lõppeks meister lubas, juba 
viisakusest. ja kaastundest paluja vastu, õhtupoole otsin- 
gule sõita ja võimalikult ka poisid kaasa tuua, neile aga 
enne merel tubli keretäie andes, — sest seda on nad auga 
teeninud, lõpetas ta. 

Kuid ses suhtes ähvardas meister alati rohkem vad 
täitis, sest, tõepoolest, ega ta neist poistest nii väga hal- 
vas arvamises polnudki. — Neil on ikka julgust ja hakka- 
mist, arvas ta endamisi. — Ainult ei ole ilus, et nüüd tei- 
sed nende pärast peavad kannatama! / 
| 
| 
| 

° Pärast töökoja sulgemist pakkis meister korvi söö- 
kide ja jookidega, kutsus kaasa paar sõpra ja laskis õpi- 
poisi ka õngekasti viia luupi. Siis sõitis välja, et esmalt 
Hobulaiu peremehelt poiste kohta teateid hankida ja seal 
lähedal madalikul õngi lasta. 

Hobulaiult kuulis ta, et täna hommikupoole on Pasi- 
laiult suitsu nähtud ja pikksilmaga vaadates on sealt ka 

üks luubimast paistnud. 

— Noh, siis on selge, et poisid olid seal, arvas meis- 
ter, ja et õngelaskmiseks oli juba ülim aeg, siis otsustas 
ta sinna mitte sõita, vaid otse püügikohale. Parajasti, kui 
nad seal õngenööri harutasid, nägid nad kaugel suveõhtu 
hämaruses üht luupi linna sihis liikuvat. Meister võttis 
Dikksilma ja tundis luubi sedamaid. 

— Seal need kadunud vemblad ongi. See on nende 
õnn, et meil parajasti õnged lasta, muidu saaksid veel 


1 aeglaselt läks poiste sõit kodu poole. Tuult 
oli õige napilt, merepind vaevalt virvendas. Juba hämar- 
dub; hea, kui nad jõuavad koju päikese tõusukski. Igav 
hakkas ja ka uni vajus laugele. Võeti võimalikult otsem 
kurss linna peale; see viis küll üle ühest keset sügavat 
vett asuvast madalikust, millest kõik luubimehed hoolega », - 
eemale hoidusid, aga see ei teinud viga, sest nende mada“. 
lalt käiv luup ujus sellest üle. Voolja tundis seda ma 
likku vana Loorentsi näitamise järgi, kes ka oma suure 
luubiga sellest ohurikkast kohast hoolega kaugele hoidus, 
Lepiti nii, et kordamööda kaks poissi võivad magada ja 
üks on roolis. Polnud ju seal õieti midagi teha, sest šoo- 

did olid naapidesse kinnitatud, tuli ainult kurssi pidada. 
Nii läks reis tasa ja uniselt edasi. 

Korraga märkas Oskar, kes oli parajasti roolis, et 
laev enam ei liigu, vaid seab end pikkamööda tuule järgi, 
just nagu ankrus. Ta hõikas teistele ja kõik kolm ühes- 
koos hakkasid seisukorda selgitama. Jah, luup näib ole- 
vat tõesti ankrus, kuid ankrut ennast pole kuski näha ega 
ka mingit muud asja või pidet, mis siin ankru osa täidaks. 
Võeti aer ja katsuti lükata, kuid lahti ei läinud, sealjuures 
selgus aga üks teine asjaolu, mida alul öises hämaruses 
mustendavas vees tähele ei pandud: Nad on nimelt mada- 
liku kohal; siin on tihedalt suuri kive ja nende peal on 
vaevalt poiste rinnuni vett. Tähendab, luubi ujumiseks on 
siin ikkagi vett küll, ja ta ei olegi ju põhjas kinni, sest lok- 
sub vabalt veepinnal nagu ankru otsas. Aga mis imean- 
kur see siis on, mida keegi ei näe? 

— Tuleb vist sisse minna, ega muidu me siit ei pääse, 
sõnas Voolja, kes nüüd uuesti kaptenitoiminguile asunud. 

— Kes läheb? 

Keegi ei avaldanud tahtmist öösel võõras, tundmatus 
kohas vette minna. Aeruga katsudes oli selgunud, et, ol- 
gugi suured kivid siin tihedasti, nii et kohati saab vabalt 
ühelt teisele astuda, nende vahel aga on seal-teal vahed, 
kus vesi on kindlasti üle pea; ja kui kergesti võib märjalt 
kivilt libiseda! 

— Sa, Oskar, pead minema! jätkas Voolja. 

— Ma üksi ei lähe, tule ka! 

Vooljale ei meeldinud parematki minna. Kuid lõppeks, 
et mitte paista arana, oli nõus. 

— Olgu siis, lähme kahekesi. 

Nad riietusid lahti, Oskar sidus endale veel purje- 
šoodi ümber keha, Voolja hoidis luubi äärest kõvasti kinni, 
ja nii laskuti ettevaatlikult üle ääre vette. Külmajudinad 
jooksid üle keha, aga kes sellest nüüd sai hoolida, vaja oli 

ülesanne lahendada, et rutem minema saaks. Teine teiselt 
poolt luubi äärest kätega kinni hoides aeti jalad nii kaugele 
kui ulatusid luubi põhja alla, ja käsitsi äärest ning var- 
vastega mööda kiilu edasi minnes piiüti salapärane ta- 
kistus leida. Ja leitigi. 

— üks nöörijupp, hüüatas Voolia, kes varvastega 
kiilu alt selle oli tabanud. 

— Ja pulk otsas, vastas teiselt poolt Oskar, omakorda 
varvastega sinnamaale jõudes. 

Selgus, et kiilualune raud on eest otsast ripakile ja 
sinna vahele;on kinni joosnud mingi vee all olev pulgaga 
nööriots — ja veel kaunis tugevasti, nii et ennist aeruga 
lükkamisel lahti ei tulnud. Nähtavasti takistas ka mõni 
väljaulatuv naelapea. Tuli tahtes või tahtmata laskuda 
vette ja nöör kätega päästa. See ülesanne langes Oskarile. 
Ta vedas jalapöiaga nööriotsa nii lähedale kui sai, laskus 
siis järsu liigutusega vette ja haaras sellest käega, ning ühe 
jalaga kivile, teisega luubiküljele toetudes rebis kõvasti — 
üks kord — teine kord: ei annud järele, kuid ei saa jätta 
— veel kord kogu rammuga, ja äkki tundis Oskar end 
nöör peos kivilt libisevat ja sügavusse sukelduvat. Järg- 
misel hetkel tundis ta jalge all midagi poolpehmet, just 
nagu mingi kinniseotud kotisuu, sealsamas aga ka veidi 
vaaruvat ja kolisevat. Hirmuga end sellel püsti ajades lei- 
dis ta, et nina ulatub parajasti veest välja. Ruttu püüdis 
ta nüüd kividele tagasi pääseda, kuid järgmise sammuga 
sattus teisele samasugusele jalgealusele. See tundmatu 
olukord öises meres hakkas talle juba äärmiselt õudseks 
muutuma; ta hüüdis hädaldades Vooljat, kuid siis tundis 
korraga, kuidas ta nagu ümbert kinni haaratult tagurpidi 
sügavasse vette kisti. Hing jäi veeall kinni ja surmahirmus 
ujumisliigutusi tehes püüdis ta pinnale tõusta. See õnnes- 
tuski, ja läheduses luupi silmates hakkas ta ähkides ning 
puristades selle poole ujuma. Seal sirutas Voolja, kes ikka 

alles vees luubiäärel rippus, talle käe ja Hannese abiga oli 
ta varsti luubis. Ka Voolja ronis sisse. Kõik olid ootama- 
tuist asjaoludest veidi kohkunud, peakannataja, Oskar, 
veel õige tublisti. Viimane ei osanud sündmusi enam su- 
gugi järjestada ja nende põhjusi leida, kõige enam oli teda 
kohutanud, ta mõtlemisvõime segi paisanud see ebahari- 
lik jalgealune seal kivide vahel. Veel praegu tundis ta, 
nagu oleks ta seisnud mõne jõleda merieluka seljal ja see 
oli siis teinud tasast, kuid nii kohutavat-kolisevat häält. — 
Voolja oli esimene, kelles välised asjaolud hakkasid selgu- 
ma. Mis seal siis imelikku või kohutavat? Oskar tõmbas 
kõvasti ja, nööri järsku kiiluraua tagant lahti minnes, li- 
bises kivilt alla. Tema oli luupi teiselt poolt lükanud, ja kui 
see järsku vabanes, oli temagi kivilt libisenud ja pardast 
kinni hoides ühes luubiga sügava peale ujunud. Oskar mui- 
dugi ajas end oma kukkumiskohas püsti, kuid tal oli ju 
šoodinöör ümber keha seotud; luubi kaugenedes läks see 
pinguli ja tõmbas Oskari pikali sügavusse. Muud midagi. 
Mis seal ikka kohutavat! Muidugi, pimedas paistab kõik 
õudsem ja... ei maksa olla nii arg! 

Poisid olid luubi jälle tuule alla seadnud, riietusid ja 
arutlesid viimast juhtumust. Voolja mängis tarka ja se- 
letas. Päris õige, nii see ju oligi. 

— Aga mis asi see siis oli, millele kukkudes sattusin, 
küsis Oskar, sest oma kummalisest jalgealusest oli ta seni 
vaikinud. 

— Mis asi, mis seal siis oli? päris Voolja huviga. 

— Seal oli midagi pehmet, — kõvu nukke oli ka, just 
nagu kondid naha all — ja tegi häält ka, kui peale astusin. 

— Mis?! imestasid mõlemad poisid. 

— Ja liigutas end ka. 

— Kas tõesti? 


— Ja pärast vist lõi sabaga mulle ümber keha, ja 


tõmbas mind vee alla. 

— Mis sa lorad! 

— Õnnoli, et nii ruttu luupi pääsin, muidu kes teab 
veel, mis oleks juhtunud! 

— Ära ole ikka narr, Oskar! mõnitas Voolja. 

— Tõsi jutt! Sa ei usu? 

— Seal pole ju midagi uskuda. Seal ei võinud ju mi- 
dagi olla! Šoodinöör tõmbas sind pikali, see oligi su eluka 
saba. 

— Ehk oli mõni suur hüljes, arvas Hannes vahele. 

— Ega see poleks siis seal maganud, kui meie kohal 
askeldasime, vaidles Oskar vastu. — Ja suured vanad hül- 
ged on ju ka kardetavad. 

— Ega mõni muugi merikoll poleks seal meid pealt 
vaadanud. Ta oleks ikkagi kas meid otsekohe kinni pist- 
nud või ise jalga lasknud, arvas Voolja. 

— Noh, ütle siis, mis see võis olla! Pealt tundus nagu 
mingi kare riie või kott; ühest kohast oli isegi just nagu 
kokkuseotud kotisuu või mõne eluka karvane kõrv. Kohati 
oli aga selgesti tunda just nagu lahja hobuse konte naha 
all. Ja peale astudes kõik see kõikus vees ja tegi tasast, 
koledat-kolisevat häält. Tahad olla tark, noh, ütle siis, 
mis see oli! 

— Arvad, et tundus nagu kott) — aga kui oligi mõni 
kott meres? 

— Aga ega kotis oleks siis hobusekonte, arvas Han- 
nes vahele. 

1- o— Ja kott poleks ka häält teinud, täiendas Oskar. 

— Aga kui seal kotis oli midagi .. ? ja Vooljal tekkis 
korraga uus idee asja kohta. 

— Kuule, seal oli tõepoolest kott, ja nöör pulgaga, 
mille külge luup kinni jäi, oli koti küljes, ja — — ma tean 
ka, mis koti sees on — hm! Teate, me peaksime tagasi 
minema ja asja läbi uurima! Sellest saab veel toreda 100. 


Suur sõit. 5 


66 


Oskar ja Hannes olid aga kindlasti tagasimineku vas- 
tu; nad ruttasid koju. Tagasi võib minna teisel päeval. 
Nüüd ei või aega raisata, muidu ei jõua hommikukski koju. 


14. Kuu unes ja ilmsi. 


See jutuaine lõppes aegamööda ja öine unisus kippus 
uuesti võtma võimust. Kui meeled olid juba küllalt rahu- 
nenud, jäidki Oskar ja Hannes luubipõhjal lamades tuk- 
kuma. Voolja pikutas pingil roolipuu peos ja mõtles vii- 
masest juhtumusest. —Sellest võib tulla veel ilus asi. Hm, 
seda asja peab ajama. Kuu oli tõusnud ja paistis nüüd 
otse nende ees. Peaaegu klaassiledal merepinnal, otse nen- 
de sõidusihis peegeldus kuupaiste pika, kuldselt sädeleva 
teena, ulatudes laevast kuni kodurannani. Polnudki tarvis 
muud teha kui laev sellel kullendaval teel pidada, ja siis 
läks juba kindlasti kodu poole. See oli kerge; seks polnud 
tarvis isegi mõlemat unist silma lahti hoida. Voolja sulges 
teise ja ainult teise pilust veidi vahtis sädelevat teed me- 
rel, millel laev liikus. Vaheti kergitas vaadet ja kaes pu- 
netavat kuuketast ennast, mis just nagu oleks pistetud 
masti otsa tuulelipuks. Ainult liig suur oli ta sinna ja ei 
näidanud ka õieti tuule suunda. Ei, kuu ikka ei kõlba tuu- 
lelipuks! Aga ta kõlbaks ehk mingiks uutmoodi mootoriks, 
mis masti otsas vurades viiks laeva rutemini edasi, sest 
praegu ta vaevalt liigub. Niisugust mootorit oleks ikka 
tarvis küll, siis ta jõuaks veel seni, kui teised magavad, 
sinna madalikule tagasi pöörduda ja vaadata, mis seal 
põhjas kivide vahel siis tõepoolest peitub. Sellest Oskari 
jutust ei saa ikka päris õieti aru. Aga mis seal ikk» 
muud võib olla kui..? Jah, tingimata, kui Oskar kogu seda 
lugu üldse ei valetanud, siis on see nii,ja sellest võib tulla 
veel tore lugu. Aga miks pidi Oskar valetama, ja säärases 
kohkunud seisukorras üldse ei valetatagi. Siis ainult ek- 

sitakse, ja siin see rumal koht ongi, et kui Oskar eksis, 
siis läheb kõik vett vedama. On aga kõik õige ja tema ole- 
tus peab pinda, noh, siis alles teevad teised suured silmad. 
Ja kindlasti, sellest tuleb neile ka ilus kasu, tubli summa 
ikka, sest nii on ta sellistel juhtudel kuulnud. Ainult kui- 
das seda jagada? Oskar on ju küll esimene leidja, kuid 
mis on ta leiust kasu?! Tema poolest võib kõik jääda 
sinna paika ja nad ei saavuta ükski midagi. Nii on tõepoo- 
lest õige leidja alles tema, sest ainuüksi tema oskas Os- 
kari jutust õieti aru saada, tuli õigele mõttele. See peaks 
ikka vist õige mõte olema? Aga eks näe. Kuid Oskarist ei 
saa ikkagi mööda minna, tuleb temaga koos tegutseda. 
Aga siis juba Hanneski ka, sest temagi kuulub kampa. 
Temasgi on kõik kuulnud, teab kõik, ja kui ta nüüd kodus 
sellest räägib, vahest taipab keegi ja jõuab neist ette. 
Ei, nad peavad kolmekesi kokku lööma ja tõotuse andma, 
et kõik sellest täielikult vaikivad, kuni tema asja kohta on 
selgust muretsenud. 


See mõte oli jõudnud teatavasse peatuspunkti. Tuli 
veel mõtelda, kuidas ja millal selle selgusemuretsemise 
ja kasutusega alata, aga Voolja mõttevärk hakkas juba 
aeglasemalt ja korratumalt käima; ainult poole silmapil- 
guga jälgis ta veel kuupaiste sädelevat rada veepinnal ja 
ajuti sulgus see poolik pilugi. Uni oli poistele nagu kodunt 
vastu tulnud ja tahtis neid, suuri merede ja maade vallu- 
tajaid, nüüd omakorda vallutada. 

Kuski kõrgel ülal masti kohal — mitte enam just 
masti otsa pistetuna, nagu ennist — oli üks suur kullatud 
kera. Või oli see koguni päris puhtast kullast? Ja sellest 
kerast sadas alla otsekui kullavihma. Seda sadas merele, 
nende luupi, nende riietele, näole. Oi, seda kulda on lõp- 
matu palju, nad võivad seda koguda ja koju viia niipalju 
kui tahavad. 

— Aga see kuldkera seal ülal on nüüd nii koti moodi. 

õigus, tal on ju ka suu, see on nööriga kinni seotud, ja 
nööri otsas tolgendab suur tugev pulk. Korraga venib see 
nöör pikemaks, ikka pikemaks; nüüd ulatub ta juba alla 
nende luubini, pulk haarab masti juures vandi taha, oi, — 
nad ripuvad nüüd kogu luubiga mastipidi selle nööri otsas. 
Ja imet! nöör hakkab jälle lühenema, nagu üles kerima, 
tõmmates nende laeva veest üles taeva alla. Ikka kõrgemale 
ja kõrgemale tõusevad nad, ikka suuremaks ja suuremaks 
muutub see kullane kott-kera seal ülal. Nüüd on ta juba 
hiigelsuur; nad kogu oma luubiga on seal kõrval päris 
väikesed, kaovad päris suures loitvas säras. Aga siis ava- 
neb korraga kotisuu ja sealt hakkab alla sadama suuri, ras- 
keid kullatükke — ikka otse nende luupi. Nad hoiduvad 
eest, põgenevad pinkide, paki alla. Viimaks on luup kulda 
täis, ta on nüüd nii hirmus raske, — ja korraga katkeb 
neid hoidev nöör, ning hirmsa kiirusega kohutav-koliseva 
häälitsuse saatel kukuvad nad alla sügavikku! Hirmus 
raksatus — nad on sadanud vastu vett ja... 

Voolja avab hirmuga silmad ja kargab püsti: luup 
on tunduva nõksuga jäänud peatuma. Tuult on tõusnud 
ja puhub nüüd purjesse, ' mille šoot on kinni, rõhudes nii 
laeva küljele. Ka teised virgusid. — Sooh, nad on juba 
jälle kinni! 

Püüavad orienteeruda. Ei, nad ei ole veel kodus, kuid 
üsna ligidal. Mitte väga kaugel sealt, kus nad esimesel 
hommikul luupi triivisid. Noojah, nad on sõitnud kogu aeg 
kuu järele. See oli õige siis, kui ta tõusis linna kohalt. 
Kuid edasi minnes oli kuu paremat kätt maa poole hoid- 
nud, nii et nad ikka kuu kursiga edasi sõites paratamatult 
pidid liivarannale kinni sõitma. Oleks neil vaba vesi ees 
olnud, siis oleksid nad mõne tunni pärast juba liikunud — 
selg linna poole. Seda ei olnud meie kuusõitjad arvesta- 
nud, ja tagajärg oli see, et kõigil kolmel tuli veel kord kül- 
ma vette minna ja luup liivalt lahti lükata. Aeruga lükka- 

miseks oli ta liig tugevasti kinni triivinud, ja keegi ei pida- 
nud oma kohuseks üksi vette minna. Kapteniõiguse alusel 
kedagi otsekohe seks käsutada ei usaldanud Voolja ka, sest 
et ise oli seekord just luubi kinni ajanud. Noh, aga siin 
oli ilus liivapõhi ja tuntud koht — ei teinud viga. 

Varsti olid nad jälle sõidus ja pool tundi hiljemini 
luubi asukohas ankrus. Nii sügavale küll ei jäädud kui 
väljasõidul, ankrustuti märksa madalamale, nii et püksata 
parajasti kaldale võis pääseda, pandi purjed kiiresti kokku, 
— ja varsti ajasid poisid rannal pükse jalga. 

Suur sõit oli läbi. See oli olnud ohu- ja seiklusrikas. 
Oleksid nad seda teadnud ette, vaevalt nad oleksid julge- 
nud välja sõitagi. 

Koitis juba; nüüd oli tarvis kiiresti jalga lasta, et 
koju jõuda. Uus mure oli, kuidas seal vaikselt sisse poe- 
tuda. Aga Vooljal oli veel midagi teistele öelda. 

— Pidage! Teate — nüüd — et — sellest merielukast, 
või kotist, või mis ta nüüd oli, ei maksa kellelegi rääkida, 
enne kui — noh, enne kui meil endil asi selge. See selgub 
kohe. 

— Kuidas see selgub? 

— Küll te näete. Sinna me läheme veel tagasi. 

— Kuidas? Kas üksinda? 

— Bi, noh — seda juba näete. Ma ei tea veel. Aga 
kas peate suu selle kohta? 

— Miks ei või rääkida? 

— Noh, sellepärast, et siis te ei saa midagi. 

— Mida ei saa? 

— Kaste siis ei saa aru! Seal on peidetud varandu- 
sed, ja kui te nüüd otsekohe kõik välja lorate, siis jõuavad 
teised, kel oma luubid, enne meid sinna ja me jääme kõi- 
gest ilma. 

Poisid jäid lahtiste suudega vahtima. 

— Kust sina seda tead? 

— Tean! Noh, kas lubate vaikida? Kõigest muust 
võite rääkida, ainult sellest mitte. 

— Noh, olgu siis. Aga millal me siis seda ära tooma 
lähme? 

— Võib-olla homme juba. Aga kas tõotate, et kellelegi 
ei räägi? Vanduge! 

Poisid vandusid vaikida. See oli tore, salapärane ja 
jõurikas lõpp nende suurele seiklussõidule. 

— Aga veel üks asi, algas Voolja uuesti. — Katsume 
tasapisi saada teada, mis Karlos kodus meist on rääkinud. 
On ta meie eest seisnud, siis võtame ta aarde järele min- 
nes kaasa, muidu mitte. Me kolmekesi ei saa vist seal val- 
mis ja iga võõrast ei või ka ligi võtta — ajab oma loraga 
viimaks kõik sassi. On ta aga meist halba rääkinud, siis 
teeme kerepeale. 

Sellega oldi nõus. Karlos on olnud neile ikka usalda- 
tav seltsiline; vaevalt ta nüüdki neile meelega kahju hak- 
kas tegema. 

Siis anti jalgele valu, ja varsti oli igaüks end oma 
kodu poole poetanud, suure murega, kuidas kõige ladu- 
samini joone ajada oma isiklikke suhteid. See lämmatas 
ajutiseks kõik ühised kambamured. 


15. Kodus. 


Oskar katsus — välisuks oli lahti. Kojas pistis ta suu 
otse ämbrisse ja jõi aplate sõõmudega, sest janu oli suur. 
Siis hiilis tasa, üsna tasa, tuppa. Kõik magasid, keegi ei 
kuulnud. Tasa langetas ta riided ümbert ja puges teki alla. 
Kõik jäigi vait. Ka tema uinus. 

Hommikul leidis ema ta magamast, kuid rõõmus, et 
poiss kodus, ei hakanud teda äratama. Mõtles, eks isa 
ärata ja pea poisiga aru. 

Nii sündiski. Isa arvas, et poiss on igatahes karistuse 

ära teeninud; võttis tugeva käega poisi õlast kinni, tõstis 
magaja istukile ja hakkas kahe viimase öö-päeva kohta 
aru pärima. Oskar, vägivaldselt äratatud, ei suutnud alul 
ümbrust ja seisukorda taibata, kuid isa vali nägu ja tugev 
käsi õlal selgitasid kõik küllalt kiiresti. Hirmuga ja pool- 
nuttes vastas ta küsimustele. — Korraga aga märkas isa, 
et aeg on juba väga hiline, ta ei jõua enam õigeks ajaks 
ametisse, lubas poisiga pärast, õhtul, edasi õiendada, ja 
läks. õhtuks olid aga asjaolud võtnud sootuks teise, poi- 
sile kasulikuma pöörde, nii et isapoolsest karistusest ei 
tulnud enam midagi välja. Emaga aga leppis Oskar hom- 
mikul varsti. Ja siis algas suur näljakustutamine. 


Ka Hannes kavatses salaja tuppa hiilida, kuid murest 
poja pärast oli ema ärkvel ning märkas poissi juba üle õue 
tulekul. Suure heameelega tuli ta pojale vastu, teda sülel- 
des ja suudeldes. Sellest aga ärkas ka isa ja tegi tõsise 
näo. Kuid Hannest oodates oli ka tema üle kesköö ülal 
olnud, oli seepärast väga unine ega viitsinud selleks üles 
tõusta, et äsjasaabnud pojaga tõrelema hakata. Pealegi 
tõi teadmine, et kadunud poeg nüüd kodus ja raske mure 
möödas, suure hingelise kergenduse ning seda magusama 
une. Küll hommikul sünnib, mis sündima peab, las' ema 
nüüd toimetab, mis tal teha. Ema aga viis poisi kööki, 
söötis ja jootis teda seal, sest, sa halastus, kaks päeva 
täitsa näljas! Poeg ei tahtnud neid kaht päeva küll tervelt 
omaks võtta, sest kuhu siis ta suur kala jääb! aga noh — 
kõht oli ikka praegu õõnes küll. Lubata kodust äraoleku 
kohta ema esialgu just karistavalt rääkima ei hakanud, 
sest seda teeb isa hommikul nii-kui-nii, ja ega võigi jätta, 
muidu läheb hoopis käest ära, arvas ta. Hommikul aga 
poiss magas alles, kui isa juba ametisse pidi minema; lü- 
kati siis arupärimise ametlik osa edasi, vahepeal sundisid 
siingi uued asjaolud selle unustama. 

Voolja kloppis kodus vanaema üles ja nõudis sisse- 

laskmist ja süüa. Vanaema hakkas hirmsasti tõrelema, 
haugutas teda igapidi halvaks poisiks: teistegi laste 
vanemad käivat juba teda hurjutamas, et Voolja veab 
nendegi pojad halvale; kas ta siis ühekorra ometi taipu 
pähe ei võta ja aru ei saa, et öösel peab magama ja mitte 
mööda maailma ning meresid hulkuma! — Hulkur sust 
nii ükskord ikka saab! lõpetas ta, kui oli jõudnud kapist 
toidujäänused lauale laduda ja Voolja sööma asus. Siis läks 
ta ohates ja hädaldades uuesti magama. — Voolja oli sel- 
lega juba harjunud; ta sõi mõnuga. Noh, niisugust tühja 
kõhtu pole saanud tunda õige hulgal ajal, või kes teab, kas 
üldse on tunnud enne. Laualt kõik aina kadus. Siis jäi 
sealgi majas vaikseks. 


16. Suure sõidu suured tulemused. 


Teisel hommikul oli rannas üldiselt teada, et kadunud 
poisid on tervelt tagasi jõudnud, kuid lähemalt ei teatud 
asjast midagi. Poisid magasid alles reisiväsimust, ainult 
Karlos oli rannal, aga temagi ju ei teadnud tulijaist midagi. 
Meister Loorents puudus veel, sest ta oli alles hommikul 
merelt tulnud ja puhkas. Hiljemini ilmus Voolja välja, 
kuid Karlost märgates hoidis sellest eemale. Karlos omalt 
poolt polnud ka pealetükkiv. — Järgmisena ilmus Hannes. 
Tal oli Karlose ülalpidamine ja jutud koduste kaudu teada: 
need kõlasid sõbra kasuks. Poistel pakitses endal ka teada 
saada, kuidas rannal nende sõidule vaadatakse, mis sellest 
räägitakse. Karlos teadis seda muidugi, aga ei kõlvanud 
neil hakata omalt poolt viimasele liginema; las ta püüab ise 
neile ligineda, sest tema oli ju see, kes ära jooksis. Nii ei 
saanud kuidagi ühendust poiste vahel. 

Oli juba ligikaudu lõuna, kui tuli Oskar. Ta oli tahtnud 
täna kodus hea ja sõnakuulelik poiss olla, oli aidanud ema 
ja toimetanud palju. Vahest mõjub see viimaste sünd- 

muste lepituseks kaasa! Ta tuli paadisillast mööda, ja pro- 
menaadikäänaku taga vestlevat poistepaari mitte nähes 
nägi ainult sillal Karlost ning hüüdis avameelselt talle: 

— Mis sa siin teed? 

- — Ei midagi. Ootan vana Loorentsit. 

— Mis sa tast ootad? 

— Tahan paati küsida ja suplema minna. 

5 Ma tulen ka. 

— Tule. 

Oskar läks sillale. Siis korraga tuli talle see asi meele 
ja ta küsis: 

— Kuule, Piilu, miks sa luubist plehku panid? 

— Seepärast, et tahtsin teistele siin asja selgitada. 
Poleks ma mitte tagasi tulnud, kogu linn oleks tulnud teid 
otsima. 

— Nonoh! Aga kas sa kodus ütlesid, kuhu me läk- 
sime? 

— Kuste siis käisite? 

— Ah saei teagi! Õigus jah, sa ei tea ju pooli as- 
jugi. Noh, loll olid ikka, et ära läksid! 

Oskar vaatas ranna poole ja nägi seal seltsilisi. Jala- 
maid jooksis sinna. Karlos, nüüd juba kord jutule sattu- 
nud, mõtles veidi ja hakkas ka pikkamisi järele minema. 
Teiste seljataga jäi seisma. Voolja ei teinud alul tast 
väljagi, vahetades küsimusi ja kostuseid Hannese ja Os- 
kariga, järsku aga pöördus Karlose poole ja küsis valjult: 

— Mis sa eile tegid? 

— Säästsin sulle ja teistele ühe keretäie. 

Voolja kohmetus veidi nii sõnakast vastusest; teised 
pahvatasid naerma. Karlos aga tundis kohe, et oli õnnes- 
tunud vastusega jõudnud teistele palju lähemale. 

— Mis, kes see andja oleks? Oma nahka võisid säästa. 

— Noh, oodake aga, kui kohtute vana Loorentsiga, 
mis ta teile laulab. Ja Karlos jutustas meistri ähvardu- 

sist. Ta isegi oleks saanud. Loorents on neid otsima sõit- 
nud ja on vist praegugi väga vihane. Ta on teinud, mis 
võinud, et kogu sõitu lasta paista heas valguses, muidu 
oleks asi veel hullem. 

See asjaolu nüüd poistele sugugi ei meeldinud. Loo- 
rentsiga taheti olla heal jalal. Vooljale oli see eriti hoop, 
sest tal oli vana Loorentsiga oma plaanid. Ei, maksku 
mis maksab, selle vahekorra peab jälle jalale seadma! 


— Või seal need merehulkurid ongi! kõlas korraga 
nende selja tagant vali, kuid tuttav mehehääl. Poisid võ- 
patusid ja oleksid esimese valuga jooksu pistnud, aga ei, 
see ei kõlvanud kuidagi. Nad võtsid mütsid peast ja tere- 
tasid meister Loorentsit, taandusid aga siiski niivõrt, kui- 
võrt meister tuli ligemale. Teekäänakult oli ta nägema- 
tult promenaadile astunud ja poisse ootamatult üllatanud. 
Nüüd seisti silm silma vastas — ei olnud midagi parata. 
Oleks oma isa või ema tulnud, see ei oleks kaugeltki nii 
mõjunud. Vanal rannameistril oli autoriteeti. 


— Tähendab, põhja pole te ikka sõitnud; oma naha 
tõite ikka tervelt kuivale! Noh, seda ma arvasingi. Aga 
nüüd tahaks see nahk tõesti parkida, et teine kord oleks 
selge, kuidas ja kui kauaks merele minna. Ta astus sammu 
edasi, poisid taandusid samavõrra. 


— Sina, Voolja, olid muidugi see meriröövlite pealik! 
Vead teisedki mõistlikud poisid oma järele hulkuma! — 
Kaovad just nagu mõned salakaubavedajad mitmeks päe- 
vaks ja siis ilmuvad öösel salaja ning kohe jälle siin nina- 
pidi koos, just nagu oleks meretaga avastanud suured va- 
randused, mida nüüd vaja jagada. 

Voolja võpatas. Kas ta ehk teab?! Ja ilma et oleks 
sellest ise aru saanud, oli ta sammu ettepoole astunud ja 
sõnas alandlikul häälel: 

— Härra Loorents! Me tahtsime teid paluda, et te 

-.. Varsti olid kõik neli poissi vanamehe ümber elavas jutlemises. 


oma luubiga tuleksite ja — noh, aitaksite seda uurida 
ia — noh, võib-olla, ära tuua. 

Nüüd oli kohmetuse kord meistri käes. 

— Mis asja ära tuua? Mis sa räägid? 

— Ei, noh, härra Loorents, me ikka leidsime selle 

varanduse, või salakauba, või mis te ütlesite. Oskar as- 
tus peale, kolises ja nii. 

Nüüd taipasid ka teised ja tulid oma poolt seletustega 
appi. Karlos ajas kõrvad kikki ega teadnud esialgu, mis 
kogu loost arvata. Nii siis neil oli seal kõiksugu salapä- 


rasusi, nagu ta eile hommikul siin huupi oletanudki. Vana 


Loorentsi toon muutus otsekohe, ja varsti olid kõik neli 
poissi vanamehe ümber elavas jutlemises, ning veerand 
tunniga oli asi selge. 

— Need võivad olla ainult kotid piirituseplaskudega, 
oli vana Loorentsi ja Voolja ühine arvamine. Voolja tõen- 
das, et ta seda kohe oli arvanud, sest salapiirituseveost oli 
ta ennemgi rannal lugusid kuulnud. — Sellest tuleb teatada 
piirivalvele, seda otsustati nüüd. 

Isand Loorents oli küll vana mees, kuid toimetusiks, 
mis pakkusid omajagu seiklushuvi, oli ta alati valmis. — 
Või nemad leiavad merest piirituselao! Vaata poisse! Ja 
siis pidid nad talle jutustama kõigest muustki. Kes olid 
küll nüüd rõõmsamad kui meie poisid, sest neile oli nüüd 
ootamata tekkinud liitlane ning kaitse, ja missugune mõ- 
juv veel! 

Piirivalve ohvitser elas siinsamas lähedal. Kõik viie- 
kesi läksid nüüd sinna ja rääkisid oma jutu veel kord maha. 

— Väga võimalik, arvas ohvitser. Oleme siin paari 
meest juba mõnd aega silmas pidanud, kuid ikka ei saa- 
nud teha kindlaks, kuhu nad oma tagavarad peidavad. 
Küllap need seal vist ongi. 


Ohvitser telefoonis meeskonnale, käskides mootor- 
paadi sõiduvalmis korraldada, kutsus poisid ja palus siis ka 
härra Loorentsi kaasa. Tunni aja pärast popsus mootor 
kogu seltskonna ja piirivalvemeestega välja tuntud mada- 
liku poole. Kohal hakati otsima, ja näe, sealt, kuhu Oskar 
kukkunud — poisid tundsid kohta veel päris selgesti — 
tõmmati välja kaks kotti, kummaski neli kümneliitrilist 

plekk-piiritusenõu. Otsiti edasi. Lähedal oli veel kaks kotti 
sama sisuga ja veidi eemal veel üks poolik kott ainult kahe 
nõuga. 180 liitrit salapiiritust, see on vast saak selle ra- 
huliku ranna kohta! Piirivalvurid olid rõõmsad, poistele 
sooviti õnne: Siit saavad nad kui leidjad ja ülesandjad kind- 
lasti oma ilusa seadusepärase osa. 

Poiste näod aina särasid. Eriti Voolja oli nüüd mees. 

— Noh, siin on nüüd su kohutav-koliseva häälega ja 
lahja hobuse kontidega merikoll! ütles ta Oskarile. See lõi 
käega ega tahtnud midagi kuulda. 

— Meie rannas ikka vahvad poisid! kiitis meister 
Loorentski. 

Tagasi jõudes koostati piirivalve staabis asja kohta 
protokoll ja pandi leidjatena ning ülesandjatena kõigi 
nelja poisi nimed kirja. Kui kõik juba oli valmis, tuli Kar- 
losel, kes seni suure õhinaga kogu toimingust ja sõidust 
ühes teistega osa võtnud, korraga meele, et ta ju polnudki 
leiu juures. Ta müksas tasa Vooljale ja ütles häbelikult, 
pool kurvalt: 

— Mu nini läks nüüd ka sisse. Aga mina ju... 

— Oh sa tont jah! Mis nüüd? Aga pea nüüd suu, 
muidu ehk rikud veel kõik ära! sosistas Voolja vastu. Hil- 
jemini kodus seletas: 

— Vaat* mis kirjas, see kirjas — seal ei saa enam 
midagi muuta. Muidu teed veel kirjad valeks ja tuleb en- 
dale karistus. 

— Sa oleksid pidanud end meie seljataha hoidma ja 
mitte ninapidi ette tükkima. Nüüd tema ka leidja, ise 
aga istub kodus ja laseb meid näljas ja janus vaeva näha! 
Aga noh, nüüd pole enam teha midagi, tõreles omakorda ja 
leppis asjaoluga ka Oskar. 

Hannes ei rääkinud selles asjas üldse vahele, sest ka 
tema polnud siin nii-öelda esimese järgu tegelane. 

Lepiti siis paratamatusega ja nii, et kõik neli kuuluvad 

kampa, igaühel on nii või teisiti oma teened (olgugi ikka, 
et ühel suuremad kui teisel); suur sõit algatati ühiselt, 
olgu siis ka lõpp ühine. Ja kasud ning teenistus ka ühine, 
sest nüüd kindlasti ikka midagi saab, seda oli piirivalve- 
ohvitser lubanud. 

Selle uue väljasõidu tõttu olid poisid sunnitud olnud 
jälle vabandamata lõunalt ära jääma ja olid sellega vane- 
mate alles värskeid murehaavu uuesti nagu kriimustanud. 
Aga nüüd tulid nad ühes meister Loorentsiga, ja seeoli isegi 
suur kaitse, ning nende arvel olid suured, siin rannas 
senikuulmatud teened. Uhkelt ja julgelt mindi koju, ja 
tükiks ajaks võisid nüüd kõik kodused vait olla, kui poi- 
sid igaüks oma kodus omal viisil oma lugu jutustasid. Ja 
kui veel need tasurahad tulevad — —! 

Tund aega pärast kojujõudmist oli rannapromenaadil 
kogu lugu teada ja poisid suured kangelased. Nad ise ka 
ei pidanud nüüd enam midagi oma teada, vaid seletasid, 
kus said ja panid värvi juure, kuidas oskasid. Ja küsijaist 
ning kuulajaist polnud puudus. 

õhtuks oli poiste suur sõit ja salapiirituse leid 
isegi juba suvitajaile teada, ja kohalik päevapiltnik, ko- 
hates kõike nelja poissi koos paadisillal, pildistas nad, pani 
pildile allkirja: Noored päevakangelased, ja 
müütas siis pilte huvitatuile. 

Poistele oli see kõik kui uim. Kas siis nende suur 
sõit ei olegi veel lõpul. Täna juba kolmas päev, aga ikka 
kestab kodus, kuival maal, sõidu seiklusuim edasi! Ja 
võib-olla tuleb veelgi järge, näit. kui neile kord leiutasu 
makstakse... Aga siiski, need kaks esimest päeva olid 
ikka Kõige ilusamad, eriti nüüd tagant järele meele tu- 
letades. Ja üks või teine poistest mõtles endamisi sinna 
juure veel: 

— Nüüd kõik räägivad, küsivad ja kiidavad, aga ennist, 
alles täna hommikul, oskas igamees ainult pragada ja kere- 

täiedki ei olnud kaugel. Mis on siis nüüd muutunud ? No- 
jah, see salapiiritus.. ! Leiaks seda alati, siis läheks ikka 
hästi! Peab katsuma silmad lahti pidada. 

Siiski, kõik see, mis sündis pärast piirivalvemootori 
tagasitulekut, ei olnud enam kuigi poistepärane. See oli 
ju tõesti harukordne, huvitav ja alul vägagi hinnatav, kuid 
tüütas varsti. Räägi ikka üht ja sedasama ja kuula ikka 
neidsamu sõnu ning märkusi! Ja nii tuligi, et poisid järg- 
misel õhtul varemini rannalt kadusid kui harilikult. Tuli 
nagu korraga tahtmine ka kodus omaste seas asjast uuesti 
kõnelda, nende arvamist veel kord kuulda. Õieti oli ju seni 
saanud kogu päevast õige vähe kodus olla. Aga lõppude 
lõpuks on ju ikka kõige tähtsam, kuidas isa ja ema nende 
saavutusi hindavad. 

Ainult Vooljal ei olnud neid mõtteid; tema ja vana- 
ema olid neis küsimusis teine teisele võõrad. 

Paari päeva pärast ilmus kohalik ajaleht; selles seisis 
sõnum: 


KOOLIPOISID LEIDSID MEREST SALAPIIRITUST. 


Läksid salaja merele seiklema, sattusid sala- 
piirituse peidukohale ja teenisid ilusa leiutasu. 


Ja siis järgnes lühidalt nende reisi algosa, koduste 
mure nende saatuse pärast, siis veidi pikemalt, nähtavasti 
piirivalve andmeil, salapiirituse leiust, selle ülesandmisest 
ja äratoomisest. Kõigi nelja poisi nimed olid toodud, ja sõ- 
rium lõppes lausega: 

— Nii lõppes vahvate poiste omavoliline meresõit, 
mis muidu neile kodus vahest mitte kõige paremaid taga- 
järgi poleks toonud, neile üpris õnnelikult, ning sügiseseks 
kooliajaks võivad nad leiutasuna loota ilusa summa kooli- 
kuludeks ja jääb ülegi veel. 

Selle lehenumbri lisas Voolja oma kraamikorjandusele 
— esimese ja ainukese kirjandusesemena paljude toru- 
keste, kruvide ja mutrite seas. Kes teab, kuidas ta seda 
oma laevamasina ehitusel ehk saab kasutada. — Hannes 
käänas lehe ilusasti kokku ja pani kooliraamatute vahele. 
Vahest ehk koolis toob parajal juhul välja. — Isegi lehte 
pistsid, muigas Oskar. Ja isale: — Hoia leht tunnistu- 
seks alles, muidu viimaks ainult lubavad, aga ei maksagi 
leiutasu. — Karlos oli olnud seni veel veidi kahevahel, kas 
ta ikka tõesti kuulub leidjate ja tasusaajate sekka. Nüüd 
oma nime trükitult nähes ja lubadusi lugedes kadus tas 
viimne kahtlus. — Ka meister Loorents luges ja naeris: 
— Ise pole veel kuigi pikad, aga asjad käivad juba laialt. 
Noh, aga sellega saavad valmis ju ka ainult meie ranna 
poisid. Tehku teised järele! 


Olgu siin antud mõnede väljaspool rannamaid vähem- 
tuntud sõnade seletused. 


Aare — peidetud kallisvara; 

adru — rannale uhutud ja seal kuivanud meremuda; 

ahter — laeva taguosa; 

ajuma — merel sihitult loksuma, tuulest aetuna, laineist 
kantuna ujuma. 

Emapuu — piki läbi kogu laeva käiv põhipuu, millele kaa- 
red kinnitatud. 

Fall — purjede heiskamise nöör masti küljes; 

fokk — kolmenurkne puri eespool masti. 

Hals, teise halsi võtma — pöörma ja teisel laevaküljel 
sõitma; 

heiskama — purje üles tõmbama; 

hiivama — üles vinnama. 

Kaared — ribidena laeva küljelaudu koos hoidvad kõvdrsd 
puud; 

kiil (laevakiil) — serviti pikuti laeva põhja alla kinnitatud 
plank, laeva tasakaalu kindlustamiseks ja purjetusel 
sõidujoonel hoidmiseks; 

klaarima — valmis, korda seadma; 

kurss — sõidukoos, teejoon. 

Lauter — paadisadam; 

lekk — vett läbilaskev koht laevas; üldse läbilaskev; 

lekkima — vett läbi laskma; 

loovima — vastu tuult põiklevalt purjetama; 

luhvama — laeva tüüri ja purjede abil vastu tuult ümber 
(teisele halsile) pöörma; 


Suur sõit, G 


82 


luup — suurem purjepaat, osati äärtest ja eest kanttekiga 
kaetud. 

Naap — nööriotste kinnitamise abinõu mastijalal ja laeva- 
pardal. 

Ogalik — väike mittesöödav suurte okastega kala ranna- 
lompides; 

osmik — väike hütt, hagerik, onnike. 

Pagi (kõuepagi) — kõueilmaga kaasaskäiv äge vihma- ja 
tuulehoog; 

pakk — laeva (luubi) peal tekiga kaetud esiosa; 

pakkima — jõuga purje vastu tuult suruma (pöörmisel) ; 

pallast — kivid, malmkangid ja muud, mis asetatud tasa- 
kaalu hoidmiseks raskuseks laevapõhja; 

parras — laevaäär; 

plokk — abinõu mastis ja mujal, mille kaudu, ratta peal, 
purjenöörid jooksevad ja raskusi hiivatakse. 

pukspriit — laevaninast ette väljaulatuv puu, mille külge 
eespuri (fokk) kinnitatud. 

põnts (küljepõnts) — laeva kumer küljeosa, kõhualune. 

Rahu — väike madalik, vahel all-, vahel pealvee; 

rogama — sama, mis ajuma; 

rool — tüür; 

roolipuu — pide, juhtimispuu paaditüüri küljes. 

Šoot — suurpurje juhtimise nöör, ulatub poomilt ahtrisse; 

suurpuri — masti küljes olev neljanurklik suurim puri 
laevas; 

sälitis — koorem, laevalaadung; 

säästma — ära hoidma, kokku hoidma; 


sõiduvesi — laevatee. ° 
Taageldama (laeva) — purjestikku ja nööristikku üles 
seadma; 


triivima — lõhesid, pragusid kinni toppima; 
triivima — sõidukoosist tuule ja lainetuse läbi väljarõhu- 
tud saama; 


tääv — laeva eesots, keul; 

tüünduma — vaikseks jääma (meri, tuul). 
Vant — masti mõlemalt poolt ülalhoidev köis; 
viss — vettpidav, kindel, terve; 

väil — sõiduvesi; 

väntama — sama, mis luhvama. 

Peale käesoleva on H. Valma'it varem ilmunud: 
Skout Inglismaal ja mujal, 1919. 


Tõlked: 


Polaarsõidud 1, 1923.a, Lisaks sõnastik tõlkija poolt. 
Polaarsõidud 11. 1924. a. Täienduslisa tõlkija poolt. 


Uue maailma avastuslugu. 1929. Christophus Kolumbus ja Fer- 
nando Cortez. 
Kõik kolm Sven Hedin'i koguteosest ,Poolusest 
pooluseni“. 


Raamatute raamat. A. Cordes. 1923. a. Täiendus tõlkija poolt. 

Kaastöö koguteostes. (Algupärandeid ja tõlkeid.) 


Peale selle on H. Valma'it ilmunud ,Paranduskasvatuskirjastiku“ 
seerias järgmised pedagoogiliserialalised väljaanded : 


Mõnda nõdramõistuslikkude laste hoolekandest ja nende kasvatu- 
sest. 1921. a. 

Paranduskasvatustöö põhijooned. 01926. a. 

Isikuraamat. 01925. a. Paranduskasvatuslik isiklikkude andmete ja 
vaatluste kogu. 

Isikuraamat. - 1927. a. Teine kurikalduvusliku ja kriminaalse kül- 
jega täiendatud väljaanne. - 

Die jugendlichen Schwachsinnigen in Estland. Äratõmme ajakir- 
jast ,Zeitschrift für Kinderforschung“ 1928. a. 34. köile 
5 ja 6 vihk t 

Intelligentsi-katseleht. Binet-Simon-Bobertagi järele. 

Selle juure 
Intelligentsi-katseabinõud (täielik komplekt). Mõlemad 1928 a. 


Nõdramõistuslikkude laste kasvatusasutise kooli (paranduskasvatus- 
kooli) õppe- ja tunnikava ühes juurekuuluvate seletustega parandus- 
kasvatusõpetajaile ja tegelasile. (Ühes E. Kadak'aga.) 1925. a. 


Rida eriartikleid paranduskasvatuslikes ja kasvatusasutistehnilisis 
küsimusis. 


Trükivalmis on: 


Kasvatusasutistehnika I vihk: 


Paranduskasvatusasutis ja internaat abikool. Paranduskasvatusasu- 
tistehniline ülevaate- ja käsiraamat, 


